text:
Tá tú ferðast við Norrönu, kanst tú byrja at halda frí leingi áðrenn, tú kemur fram til títt frítíðarstað ella summarhús. Longu tá tú kemur umborð á Norrönu, kanst tú halda frí, so tað stendur eftirí.
Norröna er eitt av nýggjastu skipunum, ið dagliga sigla á Norðuratlantshavi. Á dekkinum er eitt ótrúligt útsýni til allan sjónarringin – aldur, hav og himmal – og tú hevur framúr møguleikar at eygleiða fugl og hval. Innandura hevur Norröna nógv at bjóða gestum sínum. Gastronomiska úrvalið er stórt og spennandi. Hartil er nógv áhugavert, tú sum ferðandi kanst takast við umborð.
Matstovur
Vel millum stóra úrvalið av góðum, løttum mati í The Diner ella stóra vælumtókta sjálvtøkuborðið í buffet-matstovuni. Kundi tú heldur hugsað tær eitt gott kvøld við gourmet mati og góðum víni, so royn okkara frálíku a la carte-matstovuna Simmer Dim.
Innkeyp
Vitjið okkara frálíka og útbygda tollfría handil - Explorer Shop. Har er stórt úrval av dygdarvørum til tollfríar prísir. Umframt stórt úrval av luktilsi, smyrsli, smykkum, leiku til bæði smá og størri børn, góðgæti og gávulutum, hevur handilin stórt úrval av bæði føroyskum og útlendskum merkivørum.
Til børnini
Umborð er nógv til tey smáu. Millum annað kunnu tey royna stóra spæliplássið við klintriborg, akibreyt, klintrineti og samvirknum boksibóltum. Har hitta tey javnaldrar, finna sær nýggj vinfólk og kunnu spæla í tímavís. Eisini ber til at fara ein túr í biograf, har barnafilmar verða vístir um dagin, aftaná kunnu tey brúka orkuna í svimjihylinum á dekk 2, ella sparka fótbólt á uttandura FIFA fótbóltsvøllinum á dekk 7.


c: text/html

text:
Forsøga
Bandasavnið á Føroyamálsdeildini er eitt savn av voxrullum, spolabondum og kassettubondum. Tilfarið inniheldur viðtøl við fólk um alt landið um t.d. bygdasøgu, pátrúgv og siðir bæði í sambandi við gerandislív og høgtíðir. Haraftrat eru eisini upptøkur av kvøðing og sangi.
Mortan Nolsøe, professari, 1924-87, grundaði savnið við teimum bondum, hann hevði savnað, áðrenn hann kom á Føroyamálsdeildina at arbeiða. Hann helt á at savna alla sína tíð á deildini og fekk onnur bandasøvn til vega. Eitt nú avrit av øllum bondum við føroyskum upptøkum, sum vóru á Dansk Folkemindesamling. Seinni eru øll bondini, sum Danmarks Radio hevði við føroyskum sendingum, komin í savnið.
Seinast eru staðanøvn savnað og tikin upp á band um alt landið í sambandi við, at føroyakort er givið út av nýggjum. Nakað av bondum hevur savnið fingið frá fólki kring um landið, sum tey sjálvi hava tikið upp, og fólk lata framvegis savninum bond.
Í Bandasavninum eru stívliga 2.100 spolabond og eini 100 kassettubond. Voxrullurnar eru allar spældar á bond. Innihaldið á bondunum er lutvíst skipað í evnisbólkar. Upptøkurnar umboða meginpartin av føroyskum bygdamálum, og arbeiðið við at skráseta bygd fyri bygd er dagført.

robotstxt: allowed

filter: keep


text:
Emil Juul Thomsen 100/
Emil Juul Thomsen (1915-2012)
Hesa fjálgu fotomyndina tók Birgir Kruse, tá vit í 2009 vóru í Nólsoy í sambandi við listaframsýningina við myndum hjá Steffani Danielsen á Látrinum.
Í dag eru hundrað ár síðani, at mentamaðurin, Emil Juul Thomsen varð føddur á Tvøroyri. Emil var handilsmaður, hann seldi Electrolux og alt møguligt annað, men vit minnast hann einamest fyri stóra bókmentaliga arbeiðið, sum hann legði eftir seg sum forleggjari á forlagnum Bókagarði, ið frá sjeytiárunum framdi tað bragd, at geva út eina rúgvu av føroyskum bókum, bæði føroyskar upprunabókmentir og týddar heimsbókmentir. “Blindur er bókleysur maður” var mottoið hjá Emil Thomsen, ið við forlagnum Bókagarði syrgdi fyri, at eingin føroyingur nýttist vera glataður í bókmentaligum eygnaloysi. Av tí, at pápi mín Ásmundur Poulsen og Emil vóru vinmenn, og arbeiddu saman um m.a. bókina Føroysk List við teksti eftir William Heinesen, hevur Emil altíð verið til í mínari verð og hann var ongantíð óáhugaverdur. Tá hann fyrstu ferð bað meg skriva bókina um Steffan Danielsen, eg haldi, at tað var ólavsøkuaftan í 2000, vildi hann sjálvur sleppa at ráða fyri hvat skuldi standa í bókini. Eg segði honum, at soleiðis spælir klaverið ikki, - javel, javel segði hann, men blátt vodka var á borðinum, Emil var í violettum vesti og blonkum, svørtum, hondseymaðum italskum styvlum, so mutlandi okkurt ilsligt um tvørballið hjá Esther og Ásmundi, helt ólavsøkan á. - Sum eg havi skilt tað, hava onnur verið biðin um at skriva Steffansbókina, m.a. Bárður Jákupsson, sum skrivaði góða tekstin um Nólsoyarmálaran í framsýningarkatalogi í 1981. Líka síðani tá hevði Emil Thomsen ætlanir um at geva út eina bók út um Steffan Danielsen, og tí bað hann Ásmund Poulsen um at fotografera framsýningina hjá Steffani Danielsen í Listasavni Føroya í 1981. Tá eg 28 ár seinni skrivaði bókina, var tað nakað serligt, at myndirnar í henni vóru tiknar av pápa mínum, sum doyði í 2007. Tað var John Dalsgarð, sum bað meg skrivað bókina, og sjálvt um treytirnar hesa ferð vóru heldur øðrvísi og Emil Thomsen hesa ferð ikki blandaði seg uppí hvat eg skuldi skriva, var hann eldhugaður sum altíð og ráðasnildur eisini, tá vit vitjaðu í hugnaligu húsunum hjá Áshild, Birni og honum í Nólsoy fyri at avtala, at eg skuldi fara í gongd at skriva. Fyrst bjóðaði Emil genever - eg haldi tað var hampiliga tíðliga týsmorgun... Men allright, ein serligur dagur var tað. Og síðani royndi hann við einum fittum skálkabrosi at forhandla seg fram til, at eg í staðin fyri at fáa samsýning, kundi fáa Føroya Kvæði. Og sjálvt um eg ikki tók av tá, kann eg ikki annað enn hámeta hesa stórslignu kvæðaverkætlan hansara, sum hevði við sær, at Bókagarður í árunum 1998 til 2005 gav út kvæðaútgávuna FØROYA KVÆÐI í 37 bindum. Hetta er uppafturprent av meginverkinum CORPUS CARMINUM FÆROENSIUM, sum Napolon Djurhuus og Christian Matras ritstjórnaðu. Fíggjarliga ímyndi eg mær, at verkætlanin hevur verið øgiliga møtumikil í einum tíðarskeiði, tá alsamt meira gongur fyri seg á teldu og á internetinum. Men tað stórætlaða var eyðkent fyri Emil Juul Thomsen, sum helt kvæðini vera ein ríkidóm av alstórum mentanarligum týdningi fyri føroyingar og her fór hann jú á ongan hátt skeivur. Emil Juul Thomsen varð heiðraður á ymiskan hátt m.a. við einum heiðursdoktorati við universitetið í Lund og í 2005 fekk hann Heiðursgávu Landsins.


text:
BankNordik høvuðsstuðul saman við Runavíkar kommunu
Mentan23-04-2018 - 13:15 - JN
Avtalað er nú undirskrivað við BankNordik um at vera eina av høvuðsstuðlunum í verkætlanini at varðveita søgnina um Marmennilin. Sæunn L. Nolsøe, deildarstjóri, skrivaði undir stuðulsavtaluna vegna BankNordiksaman við nevndini fyri verkætlanini, í Elduvík.
“Vit eru fegin um at fáa møguleika at stuðla hesari verkætlan, sum nøkur eldhugaði fólk hava tikið stig til, soleiðis at søgnin um Marmennilin, sum var um at fara í gloymskuna, nú kann verða varðveitt”, sigur Sæunn L. Nolsøe, deildarstjóri hjá BankNordik í Saltangará.
Nevndin fyri verkætlanini fegnast um vælvild frá BankNordik og frá Runavíkar kommunu. Harafturat hava fleiri aðrir stuðlar eisini víst áhuga fyri verkætlanini. Sostatt er longu helvtin av fíggingini av verkætlanini komin uppá pláss.
Stutt um ætlanina:
Bygdafelagið i Elduvík tók avgerð um at skipa eina nevnd, sum kundi arbeiða við at varðveita søgnina um Marmennilin í Elduvík.
Nevndin fór til verka á heysti í 2016, og var fyrsta uppgávan at fáa ein listamann at átaka sær uppgávuna at gera standmyndina. Fyrst í 2017 játtaði Hans Pauli Olsen at átaka sær uppgávuna at gera eina standmynd, sum skal stoypast úr bronsu við einum sokkli úr basalti ella granitti. Á sumri í 2017 hevði Hans Pauli Olsen gjørt eitt spennandi hugskot til standmynd, ið skal lýsa søgnina um Marmennilin. Tað er hetta hugskotið, sum nevndin síðani hevur valt at arbeiða víðari við.
Tað er sera hugaligt at arbeiða saman við einum so royndum listamanni sum Hans Paula Olsen, og nevndin er sera fegin um, hann hevur játtað at luttaka, so verkætlanin kann gerast veruleiki.
Nevndin hevur saman við Hans Paula Olsen avgjørt, at besta staðseting av standmyndini í Elduvík er nakað niðanfyri kirkjuna, út móti urðini.
Meiri kunning um verkætlanina og søgnina um Marmennilin er at finna á www.Marmennilin.fo
Nevdin


text:
Orð: Elias Blix
Týtt: G. Bruun
1. Rís upp yvir grøv, Guðs páskasól!
Mín Jesus, lat ljóshav floyma
og lýsa mær leið til himnastól,
tá her tey í grøv meg goyma,
so heim eg kann fara í títt ljós
og stríðið við gleði gloyma.
2. Øll menniskjan komin er av mold,
og mold skal hon aftur verða,
men lov havi Krist, sum hevur volt,
at andin tað verk skal gera:
at vekja oss upp úr gravar nátt
og heim oss til himna bera.
3. Hvør maður, sum doyr í Kristi her,
til lívs upp frá deyða stendur,
í friði hann fer úr hesi verð
og frelstur á himni lendir.
Guð unni mær fyri Jesu blóð
at síggja tær ljósu strendur.
4. So sovi eg tryggur blíðan blund,
og skal eingin trongd meg tyngja,
so vakni eg upp ta morgunstund,
tá andin meg upp skal yngja.
Tá liva eg skal í ljósi Krists
og lov hans um ævir syngja.


text:
Samtyktir gjørdar á bygdarráðsfundi mándagin 19. jan. 2015.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
1.
Samtykt varð at senda skriv til Umhvørvisstovuna fyri at kanna eftir, um ikki møguleiki er at
broyta verandi útstykking, so grundstykkini á Heygunum verða nakað størri.
2.
Samtykt varð at stuðla Porkeris Bygdarsavn við 25.000,00 krónum til rakstur galdandi
fyri árið 2015.
3.
Samtykt varð at gera leigusáttmálar fyri allar ognir hjá kommununi, ið eru útleigaðar.
4.
Kunning:
a) Skattainntøkan hjá kommununi fyri árið 2014 var 8.585.584 krónur.
b) Yvirlit frá Sigmundi Olsen um brandpostarnar, og um hvørjar ábøtur eru neyðugar at gera.
c) Leiðbeining viðvíkjandi gjaldi fyri kommunalar veitingar.
d) Kunnað varð um møguligt keyp av matr. nr. 97b og matr. nr 126b.
e) Ársfrágreiðing frá dagrøktaraleiðaranum Eyðhild Mørk galdandi fyri tíðarskeiðið
november 2013 til desember 2014 viðvíkjandi gongdini hjá dagrøktini.
Porkeris Bygdarráð


text:
At halda heimið reint, er kanska ikki tað sum man heldur er allar stuttligast, men tað skal eisini gerast.
Fyri meg er tað ofta nakað eg geri í vikuskiftinum, og ongantíð nakað eg síggi fram til. Men fyri at gera tað lættari og stuttligari, so havi eg gjørt hetta arkið, soleiðis at eg kann halda stýr á, hvat skal gerast hvønn dag, hvat einafer um vikuna osf.
Eg havi printað mær tað út og koyrt tað í eina rammu, soleiðis at eg síggi tað hvønn dag. Fyri meg er tað hugaligari at hava tað á skrift, og at tað samtíðis kann síggja vakurt út.
Kanska hetta eisini kann hjálpa tær, við tínari reingerð. Nú havi eg haft tað hangandi í eina tíð, og eg haldi tað hevur gjørt ein mun. Hesin listin av tingum ið skulu gerast, skal ikki verða ein byrða, men ístaðin ein daglig áminning, at um man ger eitt sindur hvønn dag, so er tað lættari í báðum endum.
Tú ert vælkomin at printa tær eitt eintak!
Gott vikuskifti og góða reingerð.
M&K


text:
Feria og frídagar
Svimjiárið 2016/17 er frá og við 5. september 2016 til og við 4. juni 2017. Eingin svimjing er, tá fólkaskúlarnir hava frí og feriu. Venjararnir boða frá á facebook-bólkunum, nær jólaferian og páskaferian byrjar og endar, og annars, um onnur viðurskifti gera seg galdandi, so at ein venjing má avlýsast. Vit kunna annars um generel viðuskifti á heimasíðuni.
Uttanfyristandandi umstøður, sum felagið ikki hevur ávirkan á, hava ikki við sær, at ein venjing verður eina aðru ferð í staðin fyri. Berst einum venjara frá at møta og ongan fær fyri seg, soleiðis, at venjingin má avlýsast, skal viðkomandi vítt møguligt royna at finna ein annan venjingartíma í staðin fyri.
Aðrar treytir
HS fer bert undir tey lið, har nóg nógv tekna seg, hóast vit hava lýst við teimum. Tey, sum eru tilmeldað hesi lið, fáa bjóðað eitt annað lið í staðin, ella peningin afturgoldnan. Er ikki pláss á einum liði, ber til at koma á ein bíðilista.
Øll liðini, umframt venjingartíðir kunnu vera fyri broytingum.
Tilmeldingargjaldið verður ikki afturgoldið, uttan so, at liðið verður avtikið.
Annað:
Í svimjiárinum skipar HS fyri ymiskum tiltøkum at savna pening inn til raksturin, og nevndin er sera takksom fyri, at flest allir limir eru við til at rætta eina hjálpandi hond í hesum sambandi. Alt arbeiði hjá felagnum verður annars gjørt ólønt, tó at venjararnir fáa vanliga tímaløn til venjingarnar.


text:
Bosnia og Hersegovina
Bosnia og Hersegovina (bosniskt og kroatiskt: Bosna i Hercegovina, serbiskt: БocHa и XepцeroBиHa) er land í Landsynningsevropa. Í øldir hava ymisk fólkasløg búð her, t.d. muslimskir bosniar, katólskir kroatar, ortodoksir serbar og jødar. Tá ið londini tóku sjálvstýri, elvdi stríð ímillum fólkasløgini til blóðugt borgarakríggj. Friðarsamráðingar í Dayton í Ohio fingu partarnar at leggja vápnini síðst í 1995.
Fyri borgarakríggið var høvuðsstaðurin, Sarajevo, nýmótans stórbýur, men tá ið kríggið brast á, víggirdu serbar seg í fjøllunum uttan um býin og bumbaðu hann í trý ár, og mong fólk doyðu. Tey, sum vórðu eftir í býnum, toldu nógv hesi árini, og trot var á øllum neyðsynjarvørum. Tá ið serbar tóku seg inn í Bosnia, gjørdu teir tað, ið verður kallað fólkareinsan. Endamálið varð at rudda økið fyri muslimar og kroatar, hóast teir og serbar høvdu búð síð um síð so leingi, nakar visti. Tíggjutúsundtals fólk, ið ikki vóru serbar, vórðu myrd. Upp aftur fleiri flýddu av landinum. Mangir bosniskir muslimar búgva nú sum flóttafólk í m.ø. Týsklandi og Noregi.
Bosnia og Hersegovina er eitt land, ið hevur trý almenn mál, kroatiskt, serbiskt og bosniskt. Høvuðsstaðurin, Sarajevo, var vertur fyri Olympisku vetrarleikunum í 1984.
Innihaldsyvirlit
Politikkur[rætta | rætta wikitekst]
Bosnia og Hersegovina er formliga undir leiðslu av ST, har ein ST-útnevndur sendimaður hevur høvuðsyvirlit yvir landinum, og kann koyra politisku leiðsluna í landinum frá. Hetta er skipað gjøgnum sokallaðu Dayton-avtaluna, ið varð undirskrivað í 1995. Á valinum í 2014 til ting landsins verða tríggir forsetar valdir, ein fyri hvørt av størstu fólkasløgunum. Forsetarnir eru valdir í fýra ár, men sita í átta mánaðir, so verður skift til næsta forseta. Í fýra ára skeiðnum situr hvør forseti tvær ferðir átta mánaðir. Landið er býtt í tvey sjálvstýrandi økir, lýðveldi Srpska (Republika Srpska) og lýðveldi Bosnia-Hersegovina. Harafturat kemur Brcko-økið, ið liggur undir hinum báðum men sum formliga er sjálvstýrandi. Tjóðartingið er sett saman av 42 fólkavaldum frá sjálvstýrandi økjunum. 28 tinglimir koma úr Bosnia og Hersegovina og 14 úr Republika Srpska. Samansetingin av stjórn og politisku leiðsluni í ymsu pørtunum av landinum er sera fløkt. Tá ein roknar øll uppí, so hevur landið 14 forsætisráðharrar og 200 ráðharrastovur.[1]
Søga[rætta | rætta wikitekst]
Jugoslaviakríggið[rætta | rætta wikitekst]
Í juni 1991 tóku Kroatia og Slovenia loysing frá samveldinum Jugoslavia. Í 1992 gjørdi Bosnia-Hersegovina tað sama. Eftir fáum mánaðum varð Jugoslavia syndrað sundur í fleiri sjálvstøðug ríki, har Serbia varð sterkasta landið, og blóðugasta kríggj í Evropa eftir Annan heimsbardaga brast á. Allir partar framdu grov krígsbrotverk, hóast altjóða royndir vórðu gjørdar at fáa partararnar at binda frið. Mong tjóðveldið skipaðu fyri tí, sum varð kallað tjóðskaparlig rensan og róku fólk, ið høvdu annan uppruna, frá húsum og heimi. Serbar bumbaðu, kringsettu og skutu inn í høvuðsstaðin í Bosnia-Hersegovina, Sarajevo, í trý ár. Kríggið í Bosnia-Hersegovina endaði í november í 1995 við friðartinginum, sum USA stóð fyrsi. Bosniska, serbiska og kroatiska tingið skrivaðu undir endaliga friðarsáttmálan í París, og Bosnia-Hersegovina skuldi gerast eitt sameint land, hóast tríggjar tjóðir - serbar, bosniar og kroatar - búgva har. Umsíðir varð friður aftur eftir bardagar í fýra ár. Kríggið kostaði fleiri enn 200 000 mannalív. Tað fer enn at vera ár at grøða tey sár, kríggið voldi.
Hygg eisini at[rætta | rætta wikitekst]
Keldur[rætta | rætta wikitekst]
- ↑ portal.fo - Í Bosnia velja tey tríggjar forsetar í dag, skrivað hevur Jógvan Hugo Gardar 12. oktober 2014


text:
Suðurkalifornia
Suðurkalifornia (Southern California á enskum) er eitt landafrøðilig øki í Kalifornia í USA. Suðurkalifornia fevnir um San Bernardino County, Los Angeles County, Ventura County, San Diego County, Riverside County, Orange County og Imperial County. Los Angeles er næststørsti býur í USA og liggur í Suðurkalifornia. Aðrir stórir býir eru San Diego, Long Beach, Bakersfield og Anaheim. Veðurlagið er turt og heitt, og landslagið berligt, helst fyri eystan, men fram við Kyrrahavi er lendið fruktabetri. Fleiri milliónir ferðafólk koma til Suðurkalifornia á hvørjum ári at njóta góða veðrið.
Tann spanskttalandi parturin av íbúgvum er í stórum vøkstri bæði í nøgd og búskapi. Næstan helvtin (44,9 % í 2010) av fókinum í Suðurkalifornia er ættað úr Meksiko [1]. Tá ið Meksiko tók loysing frá Spania í 1821, var Kalifornia partur av Meksiko. Í 1846 bað Kalifornia um at verða limað inn í USA. Tað varð atvold til kríggj ímillum Meksiko og USA í 1846-1848. Kalifornia bleiv alment lutstatur í USA 9. september í 1850.
Myndasavn[rætta | rætta wikitekst]
-
Náttarmynd av Los Angeles.
-
Surfing er sera væl dámd í Kalifornia.
-
-
Potato Harbor á oynni Santa Cruz Island.


text:
Farbreiðband
Tráðleyst og flúgvandi skjótt 4G LTE internet til heima ella úti í bilinum, bátinum og húsvogninum - ella har, tú ert á ferð
Farbreiðband til vinnuViðskiftatreytir
Reika sum heima í nærum øllum Evropa
Tá tú hevur eitt farbreiðband frá Føroya Tele, so kanst tú taka haldið við tær og reika sum heima í nærum øllum Evropa. Hetta merkir, at tú kanst brúka upp til 10GB av íroknaðu datamongdini fyri 80 krónur eyka um mánaðin. Tænastan er galdandi í hesum londum:
Andorra, Asorurnar, Áland, Belgia, Bulgaria, Danmark, Eysturríki, Estland, Finnland, Frankaríki, Gibraltar, Gotland, Guernsey, Grikkaland, Grønland, Holland, Isle of Man, Isle of Wight, Italia, Jersey, Írland, Ísland, Kekkia, Kosovo, Kroatia, Kýpros, Lettland, Liktinstein, Litava, Luksemborg, Makedónia, Malta, Moldova, Monako, Noreg, Portugal, Pólland, Rumenia, Serbia, Slovenia, Slovakia, Spania, Stórabretland, Sveis, Svøríki, Turkaland, Týskland og Ungarn.


text:
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Lærarabók til bókaheildina Rokning 4b, sum er til støddfrøði í innskúlingini.
Rokning 4a er partur av bókahei...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Bókin byggir á ástøði í positivari sálarfrøði, menningarsálarfrøði og neurosálarfrøði.
Mállærubók at brúka saman við bókaheildini Nem í fjórða. t:
Ger vinir tínar bilsnar við hesum frálíku hvørviskynstrunum.
Fía er fosturbarn. Mamman er ov sjúk at búgva heima.
Æsa er júst farin upp. Hon fær sær morgunmat sjálv, smyr matpakkan sjálv, vekir mammu sína við at rópa: Hallóó...
Heini býr á einum vøkrum, gomlum garði langt burtur frá øðrum.
Mina býr á eini trøð saman við Æsu og lombum hennara.
Firvaldur er millum vakrastu skordýr í heiminum. Summarfuglur, mølur og heygsmaður eru allir firvaldar.
Rokning 4, avritsmappa er partur av bókaheild til undirvísingina í støddfrøði í 4. flokki.
Læraravegleiðingin til Samfelagið og eg er ætlað sum ígongdsetari og eyka tilfar til læraran.
Fleiri hundrað prógv kunnu verða funnin á einum gerningstaði.
Henda nýskrivaða søgan byggir á kendu søgnina um Anniku í Dímun.
Eirikur setur seg á sletuna.Hann setir frá við beinunum og fer av stað.
Ótrúlig gransking av brotsverkum - Hvussu krógvaðar slóðir avdúka sannleikan
Hvussu kann mest eftirlýsti persónur í einum landi gerast størsti leiðari tess?
Mállærubók at brúka saman við bókaheildini Nem í triðja. Í mállærubókini eru mállæru-, rættskrivingar- orðabók...
Uppgávubók til Rokning 4, sum er partur av bókaheild til undirvísingina í støddfrøði í fólkaskúlanum. Uppgávub...
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
pBókin er ein skerd pappírsútgáva av Føroyskari Søgu 1 og fevnir um 138 síður.
Sára og Heri eru einsamøll. Tey hoyra ein fugl. Hann letur fýra ferðir. Tá fær Sára eitt hugskot.
Tað er ein góðan summardag. Katla og Stina svimja í sjónum.
Mangt løgið er, sum vit ikki duga at greiða frá. Vit hoyra um fólk, sum siga seg tosa við andar hjá deyðum fól...
Ger vinir tínar bilsnar við hesum frálíku kynstrum við kortum.
Skalt tú eitast at vera brandmaður? sigur Regin við Eirik. Tú ert tann løgnasti lortungin í øllum heiminum.


text:
ProWord
Var tú signaður av at lesa fylgjandi?
Gleðin av at toknast GudiLukas 12,32.
Lukas hevði ikki ta gleðina at hava fylgst við Jesusi og tosað við hann sum Matteus, Pætur ella Jákup. Hann var lækni, men hoyrdi evangeliið og valdi at verða Gudi lýðin og skriva niður munnligar frásøgnir, hann hoyrdi um son Guds. Hann var heidningur og skrivaði evangelisku frásagnirnar soleiðis, at fólk, sum ikki vóru jødar, kundu skilja tað.
Hví segði Jesus: “Óttast ikki lítla fylgi.”
Tey komu fleiri túsund at hoyra, verða mettað ella at verða grødd. Bara nøkur fá fylgdu honum veruliga. Tey nevndi hann sum sítt “lítla fylgi.”
Hevur Gud gleði av okkum og børnum okkara?
Tey, sum hoyra honum til, líta á hann.
Gudi toknast, at vit líta á hann. “Uttan trúgv er tað ómøguligt at toknast Honum.” Hebrearabr. 11,6. “Tey, sum í holdinum eru, kunnu ikki toknast Gudi.” Rómbr. 8,8. Tey, sum ynskja at toknast Gudi, vóna á Kristus og vakurleikan av heilagleika hansara. Tey, sum ynskja at toknast Gudi, søkja fyrst ríki Guds og rættvísi hansara. Tey, sum ynskja at toknast Gudi, vilja líta á hann.
Tey, sum hoyra honum til, prísa honum.
Dávid sigur í Sálmi 69,31-32: “Eg skal prísa navni Guds við songi, hálova Honum við tøkk;
tað skal líka HARRANUM betur enn ungur tarvur við hornum og kleyvum.” Við øðrum orðum, tey, sum toknast Gudi, eru tey, sum prísa honum. Tey koma í hús faðirs síns við songi. Tey vilja prísa Gudi við songi. Vilji okkara at prísa honum við songi og gera Gud størri enn lívið sjálvt, toknast honum mangan betri enn tað stíva og vanabundna.
Jesus sang ein sang, beint áðrenn hann læt seg leiða til krossin. Skriftin sigur: ”Táið teir nú høvdu sungið lovsongin, fóru teir út til Oljufjallið.” Matteus 26,30. Bíblian tekur fram meira enn 25 dømi, hvar fólk Guds syngur ein song til Harran. Gud hevur gleði av teimum, sum syngja honum prís.
Tey, sum hoyra til ríki Hansara, boða hann.
Um vit hava ynski um at toknast Gudi, eiga vit at prædika Kristus. Vit kunnu ikki prædika gleðiboðskapin við bert at tala tað, sum menniskju ynskja at hoyra. 1. Korintbr. 1,21; Galatiabr. 1,10.
Vit eiga at siga sum Kristus: ”Tí eg geri altíð tað, sum Honum líkar.” Jóh. Ev. 8,29; Róm.15,3. Hvør ein gáva, at vit eru honum so dýr, at tað toknast honum at gera okkum til íbúgvar í ríki Guds.
Ríki Guds er jú ikki orð, men kraft. 1. Korintbr. 4,20.
1. Kraftin av umsorgan hansara: Gud gevur okkum dagligt breyð. Matt. 6,11, livandi vatn. Jóh. 4,14, troyst og hvílu. Matt. 11,28.
2. Kraftin av vernd hansara: Gud gevur einglum sínum boð um at varðveita okkum. Sálmur 91, 11-13.
Kraftin av lyftum hansara: Gud gevur okkum orð sítt. Sálmur 107,20.


text:
Nakrar hugleiðingar nú 2016 er um at renna út.
Tíðin gongur so skjótt verður ofta tikið til, og víðari verður sagt at jú eldri tú verður so tikist tíðin at ganga enn skjótari. Nei tíðin gongur hvørki skjótari ella seinni, enn hon altíð hevur gjørt. Men hví so henda kenslan av at tíðin gongur so skjótt, okkurt má vera i hesum.
Vit minnast øll til hvussu tað var tá ið vit vóru børn, tíðin gekk bara so seint, alt tøktist at ganga leingi. Vit kenna øll spurningin frá okkara børnum: Mamma nær verður tað liðugt?
Sum barn og unglingi er so ómetaliga nógv nýtt fyri framman, og alt nýtt er spennandi, tað vita vit, og at bíða eftir hesum er altíð leingi. Men eldri vit blíva so er minni og minni nýtt fyri framman, alt er vorði kent fyri okkum, og tískil er spenningurin ikki tann sami.
Men tíbetur ber til at gera nakað við hetta. Gev tínum gerandisdegi innihald, legg tær nakrar ætlanir tú ætlar at útinna í 2017, fá spenning í tín gerandisdag, og gleð teg til at útføra tínar ætlanir. Tá ið so árið syngur sítt síðsta ørindi, kunnu tit gleðast yvir og njóta útint verk.
Árið 2016 hevur fyri okkara familju verið sera hendingaríkt. Eg og Vera eru bæði fødd í 1966, og mín sann um vit ikki eisini vórðu vígd í 1991. Tey 125 árini hátíðarhildu vit saman við okkara allarbestu í bygdarhúsinum í Lorvík 20. August. Stóra takk til tykkum øll, sum gjørdu okkum dagin ógloymandi.
Onnur stórhending, sum flestu foreldur einaferð skulu uppliva fyrstu ferð, er tá ið børnini velja at royna seg á egnum veingjum. Bert fáa dagar aftaná væleydnaða veitslu gekk leiðin til Danmarkar saman við Sólrun okkara eldur dóttir. Hon lesur nú í Aalborg. Eg sigi bara, gott vit hava Skype.
Enn hava vit yngra gullklumpin heima, men um nøkur fáa ár so er hon eisini klár at fara egnar vegir.
Tá ið børnini byrja at fara egnar leiðir, áminnir tað okkum um at vit bert eiga okkara børn í eina avmarkaða tíð. Okkara fremsta uppgáva er at fyrireika tey til lívsins komandi avbjóðingar, og øll vóna vit sjálvandi at teimum skal eydnast væl.
Nú árið 2016 er um at renna út, vil eg bert siga til okkum øll, sum halda at tíðin gongur ov skjótt, fylli gerandisdagin við spennandi avbjóðingum og gleði tykkum at útinna tær. Verið saman við familju, vinum, njóti tykkara børn. Gleðist og flenni nógv. Charlie Chaplin segði á sinni “A day without laughter is a day wasted”, akkurát hendan setningin veit eg Sólrun elskar.
Okkara 2016 hevur verið gott og hendingaríkt, og vónandi verður 2017 líka gott. Eg vil ynskja øllum eitt gott og eydnuberandi 2017.


text:
Kiran Jóanesarson
19.05.2017 - 09:57
Trolbáturin, Hansa Maria, sum seinastu árini hevur havt heimstað á Toftum, hevur nú fingið navnabroyting, sambært heimasíðuni hjá Skipaskrásetingini.
Samstundis sum at trolbáturin í bólki 4T hevur skift navn til Sigatind, hevur báturin eisini skift heimstað, og hoyrir nú til Leirvíkar.
Tað er tó ein tíð síðan, at Osmund Justinussen keypti trolbátin, men ikki fyrr enn nú hevur hann skift heimstað.
Samstundis sum at Hansa Maria, nú Sigatindur, hevur skift heimstað og navn, hevur ein annar trolbátur hjá Osmundi, Búgvin, eisini skift heimstað frá Toftum til Leirvíkar, tó hevur Búgvin ikki skift navn, sambært Skipaskrásetingini.
Umframt Sigatind og Búgvan, eigur Osmund Justinussen eisini Jens Leon. Allir tríggir trolbátarnir hoyra til bólk 4T. Osmund Justinussen keypti trolbátarnar í fyrst í januar 2014.


text:
Heri Simonsen 09.02.2018 (18:50)
Rás2: Seks steypahálvfinalu upptaktsprát
TRÝST á PÍLIN undir MYNDINI, og hoyr seks upptaktsprát um flogbólt, sum Óli G. Samuelsen gjørdi í sendingini SportBoxin á Rás2 seinnapartin.
Óli G. Samuelsen prátaði við umboð fyri Fleyr, Mjølnir, Dráttur, ÍF og TB.
Samrøðan Óli G. Samuelsen gjørdi við feðgarnar, Jørgen Niclasen (SÍb) og Julian Vest Niclasen (SÍa) hoyrist HER
Tey sum Óli G. Samuelsen prátar við á hesari ljóðfíluni eru:
1) Lena Hallgren (Fleyr)
2) Jóhann Lützen (Mjølnir)
3) Jan Johannesen (Dráttur)
4) Bjarni Larsen (ÍF)
5) Otto Gram (TB)
6) Bárður Bendix Mikkelsen, landsliðsvenjari hjá monnum.
Dystirnir í KÍ-høllini í morgin eru annars hesir:
13.00 Fleyr - TB (kvinnur)
15.00 Dráttur - Mjølnir (kvinnur)
17.00 ÍF - Mjølnir (menn)
19.00 SÍ b - SÍ a (menn)
Rás2 sigur frá øllum hálvfinalunum. Til ber at lurta við á www.midlar.fo, og annars á FM 88,7, FM 91,7, FM 95,9 og á FM 98,7.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Komið á torgið mikudagin millum kl. 15 -17
Lættir og leskiligir skundverðir úr havinum eru á skránni í morgin millum kl. 15 og 17 á torginum í SMS.
Tað er Fólkaheilsuráðið, sum saman við Miklagarði skipar fyri matgerð á torginum. Uni Gullfoss kokkur fer at hjálpa kundanum at gera lættar og leskiligar skundverðir úr havinum, hann fer eisin at koma við hugskotum, hvat ið restin av rættinum kann brúkast til, eitt nú sum viðskera hjá barninum at hava við í barnagarðin. Hugskot og uppskriftir fært tú eisini frá Una.
Hetta er vælkomið í eini tíð, har øll hava nógvan skund og hava brúk fyri at gera ein skjótan verð. Hetta nýtist als ikki at ganga útyvir góðskuna av tí, ið gjørt verður. Rættirnir, sum verða gjørdir, eru úr fiski og grønmeti og kunnu saktans gerast uppá fimm minuttir; tað er tað vit fegin vilja vísa við átakinum.


text:
12/22/17
Jólagreat 22. des.
Triðseinasta lúkan í Jólagreat inniheldur kontri jól av tí gamla slagnum. 10. des. átti Bob Dylan tørn í Jólagreat, og tað ferðina leinkjaði eg til samrøðu við Bob frá 2009. Í teirri samrøðuni verður Bob spurdur um hvør hansara yndis jólapláta er. Hann svarar "maybe The Louvin Brothers". Og tað vita vit fyri vist, at um nakar veit beskeð um slíkt, so er tað Bob.
The Louvin Brothers úr Alabama vóru ikki hvørjir sum helst. Ira og Charlie Louvin (hvørs kristiligu nøvn vóru Lonnie Loudermilk og Charlie Elzer Loudermilk) høvdu ein harðan uppvøkstur við einum harðligum og druknum pápa. Teir sungu saman frá barnsbeini og røddirnar knýta seg saman í tøttum samljóði. Tónlistaliga umboða teir eitt serstakt slag av hartkókaðum kontri, tað verið seg bersøgið versligt kontri ella "fire and brimstone" gospel kontri. Legendariskar plátur sum Tragic Songs of Life (1956), Nearer My God To Thee (1956) og Satan is Real (1959) tala sítt greiða mál.
Eina jólaplátu fingu teir eisini av skafti, Christmas With The Louvin Brothers frá 1961. Stóribeiggin Ira livdi eitt hart lív, ið m.a. merkti at brøðurnir sum frá leið fóru hvør sín veg. Vónin fyri sameining brast, tá Ira andaðist í eini bilvanlukku í 1965. Charlie doyði í 2011, 83 ára gamal. Tað finnast onkrar fínar greinar um teir. Louvin brøðurnir eru ikki at spæla við. Álvarsamt er.
Subscribe to: Post Comments (Atom)


text:
Um Sp/f Roest Múrarameistarar
Smápartafelagið Roest Múrarameistarar hevur mong ár á baki og hevur síðan byrjanina verið ein av fremst múrarafeløgunum í Føroyum og serstakliga í Suðuroynni.
Alt byrjaði við Sven Roest, múrarameistari, tók upp virksemi og skjótt gjørdist ordrabókin stór.
Í løtuni starvast tvey starvsfólk í Sp/F Roest Múrarameistarar, stjórin Kai Roest og varastjórin Sven Roest.
Fá samband
Ynskja tygum at fáa samband við okkum ber til at senda okkum ein teldupost á roest@roest.fo ella at ringja til okkara á eitt av nummrunum í høgra bredda.
Vit eru altíð til reiðar at veita tykkum vegleiðing, um tit umhugsa eitthvørt innan múraraøkinum.
Starvsfólk
Kai Roest
Telefonnummar: (+298) 215 310
Sven Roest
Telefonnummar: (+298) 220 310


text:
Vitaminir
Flestu vitaminir fáa vit gjøgnum kostin. Ein part av týðandi D-vitamin og niacin kann likamið sjálvt gera, restina mugu vit fáa gjøgnum kostin.
Vitaminir innihalda ikki kolhydrat, protein og feitt og geva tí ikki likaminum orku. Men vitaminir eru alneyðugar fyri, at tey ymisku evnini í matinum verða rætt upptikin og gagnnýtt.
Vitaminir verða býttar í vatn- og feittupploysiligar vitaminir.
Vatnupploysiligar vitaminir
Vatnupploysiligar vitaminir hópa seg ikki upp í kroppinum, um ein tekur meira, enn likaminum tørvar. Avlopið verður skolað út við landinum. Tí er alneyðugt, at ein tekur hesar vitaminir hvønn dag, og av tí sama fær ein sjáldan yvirskamt av hesum vitaminum.
Vatnupploysiligar vitaminir eru: Biotin, B1-vitamin, B2-vitamin, B3-vitamin, B6-vitamin, B12-vitamin, C-vitamin, Folinsýra, Niacin og Pantothensýra.
Feittupploysiligar vitaminir
Feittupploysiligar vitaminir verða upptiknar saman við feitti í matinum og skulu tí takast saman við eini máltíð.
Um ein fær meira av feittupploysiligum vitaminum, enn likaminum tørvar, hópast tær upp í livrini og í feittvevnaðinum. Ein skal tí ansa eftir ikki at fáa ov nógv av feittupploysiligum vitaminum í longri tíð, tí tað kann geva hjáárin.
Feittupploysiligar vitaminir eru hesar: A-vitamin, D-vitamin, E-vitamin og K-vitamin.
Daglig inntøka:
Kroppinum tørvar eina ávísa mongd av vitaminum og mineralum. Tann mongdin, vit skulu hava hvønn dag fyri at sleppa undan trotasjúkum, verður ásett við tí, ið vanliga verður stytt ADT (Anbefalet Daglig Tilførsel). Hetta er vanliga tað, ið er í eini mulivitamintablett, tó ikki altíð. Kálk er t.d. sjáldan í nøktandi mongdum í eini slíkari tablett.
Niðanfyri sæst hvussu nógv verður tilmælt - býtt í ADT fyri ávikavist 1) børn 1 til 10 ár og 2) børn 11 ár og eldri:
Fødevarestyrelsen BEK nr. 1440, 15/12/2009
Her skal sjálvandi nevnast, at talan er um frísk fólk við lágum ella vanligum, likamligum virksemi. Er talan um fólk við ávísari sjúku ella ítróttarfólk, hava tey ofta annan tørv. Harafturat eru serlig tilmæli fyri smábørn, barnakonur og eldri fólk.


text:
Týtt úr donskum: Victor Danielsen
Sæl er sálin, sum Frelsaran hevur til vin,
eigur ogn sína Harranum hjá!
Eingin tunga fær sagt frá tí gleði, tí trygd,
sum hans vinur fær Harranum frá;
hesin friður er mín, og eg stýri nú inn
í ta havn, sum hans náði mær vann,
eg í trúnni fekk lut í hans lyftum og tí
kann í øllum meg líta á hann.
Ja, ein Himmal tað er vera Jesusi nær,
seg at hvíla sum barn við hans bróst,
vera frelstur úr deyða, úr vanda, úr synd,
eiga alt tað, sum lívið gerljóst;
tí Gud elskaði meg, og hann valdi meg út,
gav í deyðan sín Son fyri meg,
og hann trúnna mær veitti og unti mær tað,
at í øllum á hann líti eg.


text:
Petur Elias Petersen heiðraður
mentan13-09-2017 - 15:29 - Jóanis Nielsen
Á nevndarfundi hjá Íslendska Ítróttasamabndinum hin 31. august í ár, varð samtykt, at heiðra Petur Elias Petersen, fyrrrverandi forseta í Ítróttasambandi Føroya við gullmerki fyri góðan stuðul til íslendsku ítróttarørlsuna.
Gullmerkið varð handað Petur Elias av Lárus L. Bløndal, forseta í Íslendska Ítróttasambandinum á samkomu í Áarstovu sunnukvøldið 10. september.
Á samkomuni varð ÍSF umboðað av Elin H. Joensen, forseta, Petur Mittún, aðalskrivara og Jarvin F. Hansen, ítróttaráðgeva. Umboð fyri Íslendska ítróttasambanbandið vóru, tey, ið vóru við til Norðurlendska Ítróttafiundin í Føroyum, sum hevði verið í vikuskiftinum.
Petur Elias var forseti fyri ÍSF í seks ár, frá 2010 - 2016.
Frammanundan hevði hann sitið í starvsnevndini hjá ÍSF síðani 1995, har hann fyrst var skrivari í mong ár og var næstformaður í nøkur ár, til hann tók við sum forseti.
Herumframt hevur Petur Elias tikið lut í nógvum nevndararbeiði innan ítróttina. Eins og hann hevur verið virkin í norðurlendskum samarbeiði, og í altjóða samstarvi.
Íslendska Ítróttasambandið hevur gjøgnum árini havt avbera gott samstarv við Petur Elias og takkaðu umboðini fyri Íslendska Ítróttasambandi honum fyri gott samstarv og vinalag, ið Petur Elias altíð hevur sýnt íslendingum.
Kelda: vp.fo


text:
Havnir
At kunna liggja í tryggari havn er av stórum týdningi fyri tey, sum ferðast á sjónum.
Í Sundalagnum er vanliga veðurgott, har skip og bátar kunnu liggja trygt í øllum veðri. Sostatt er natúrligt, at neyðugar íløgur eru gjørdar í atløgupláss og bátahylar á fleiri plássum, so tørvurin verður nøktaður.
Í sambandi við havnaløgini finnast tær tænastur, ið skip og bátar vanliga hava brúk fyri.
Í Hósvík, Hvalvík, Haldórsvík, Oyri og við Norðskála eru havnir av ymsari stødd.
Umsjónarmaður fyri havnirnar hjá Sunda kommunu er Andras Nybo, tlf. 297222.


text:
Mai – Føroyahúsið stongt vegna umvæling
Føroyahúsið skal umvælast. Vit í Føroyahúsinum vilja nýta hetta høvið at ynskja feløgum, viðskiftafólki og øðrum nýtarum eitt gott summar. Vit eru sera takksom fyri, at so mong nýta og vitja Føroyahúsið, og vit vóna… Read more » Les meira
Verjurøða Holubúgvans í Danmark
VERJURØÐA HOLUBÚGVANS er ein einrøðuleikur, sum hevur metið sum mest spældi einmansleikur á Broadway. Leikurin er týddur til 21 mál og spældur í 49 ymiskum londum – føroyska… Read more » Les meira
Heyst 2018 – Ferð til Lorelei
UPPLIVILSIS-TÚRUR til ta romantisku LORELEI við RHINEN-ánna Vit eru ein fylking uppá 50 føroyingar, sum koyra til Rüdesheim við Rhinen 29. september til 6. oktober. Pláss er enn… Read more » Les meira
7. juni – “Veitslan”
Norðurlendska útgávan av “Festen” í føroyskari uppseting kemur til Danmarkar á CPH:STAGE og skal spæla á Betty Nansen sjónleikarpallinum tann 7. juni kl. 20.00. DANSKIR UNDIRTEKSTIR Atgongumerkir fáast her: www.bettynansen.dk… Read more » Les meira
Komandi tiltøk
Dato
Tiltak
Les meira
No Events
No Events
No Events
No Events
No Events
No Events
No Events
No Events
No Events
No Events
No Events
No Events


text:
Spurningur um CIP-sáttmálan
Kristina Háfoss setur løgmanni ein §52 fyrispurning um framhaldandi manglandi innlit í CIP-sáttmálan og brot á innlitslóg
- Heldur løgmaður at landsins fyrisiting skal fylgja teimum avgerðum, ið Løgtingsins Umboðsmaður tekur?
- Heldur løgmaður tað vera rætt, at landsstýrisfólk senda avgerðir hjá Løgtingsins Umboðsmanni til hoyringar hjá øðrum aðalráðum, privatum feløgum og ráðgevum uttanfyri egna fyrisiting?
- Ætlar løgmaður at landsstýrisfólk framyvir skulu senda niðurstøður hjá Løgtingsins Umboðsmanni til hoyringar hjá øðrum aðalráðum og hjá uttanhýsis pørtum?
- Hevur miðfyrisitingin áður sent eina avgerð hjá Løgtingsins Umboðsmanni til hoyringar hjá pørtum uttanfyri miðfyrisitingina? Um ja, nær og í samband við hvat mál?
- Metir løgmaður, at Løgmansskrivstovan og Fíggjarmálaráðið hava fólk við neyðugum førleikum til at umsita sambært innlitslóg landsins?
Um ja, hví avgreiða starvsfólk í Fíggjarmálaráðnum ikki sjálvi málið um innlit í sokallaða CIP-sáttmálan, og hví vísir Løgmansskrivstovan til útlendskan ráðgeva at ráðgeva um eitt innlitsmál?
Um nei, fer løgmaður at tryggja, at starvsfólk við neyðugu førleikunum verða sett í starv, soleiðis at miðfyrisitingin kann avgreiða mál sambært innlitslógini?
- Hví hevur Løgmansskrivstovan mælt Fíggjarmálaráðnum til, at biðja Løgtingsins Umboðsmann siga aðalráðnum, hvat skal útstrikast í sokallaða CIP-sáttmálanum, tá hetta er uppgávan hjá Fíggjarmálaráðnum og als ikki hjá Løgtingsing Umboðsmanni?
- Metir løgmaður at innlit í mest møguligan mun eigur at verða latið í almennu fyrisitingina?
Um ja, hví verður útlendskur professari biðin um, at koma við grundgevingum fyri, hvussu minst møguligt innlit kann latast í sokallað CIP-sáttmálan?
- Nú málið er sent Løgmansskrivstovuni til hoyringar, fer løgmaður at mæla landsstýrismanninum í fíggjarmálum til, at veita mest møguligt innlit í sáttmálan millum landsstýrið og Copenhagen Infrastructure Partners (CIP)?
- Hvør skal hava eftirlit við, um Fíggjarmálaráðið umsitir rætt sambært innlitslógini, um Løgmansskrivstovan veitir ráðgeving til Fíggjarmálaráðið, áðrenn málið er avgreitt?
Viðmerkingar
Málið um ætlanina hjá Landsstýrinum og samgonguni um, at gera avtalu við privata felagið Copenhagen Infrastructure Partners (CIP), um at gera ein privatan Skálafjarðatunnil, tykist at halda áfram. Hetta tí Landsstyrið velur at afturhalda týðandi upplýsingum fyri almenninginum um málið.
Hesin spurningur verður settur sum uppfylging uppá málið um manglandi innlit í sokallað CIP-sáttmálan, og sum uppfylging uppá skrivligu §52a fyrispurningarnar, ið vórðu settir løgmanni í november 2013 (nr. 16/2013) og í februar 2014 (nr. 33/2013) um brot á lóg um innlit í fyrisitingina (innlitslógina) og noktandi innlit í sokallaða CIP-sáttmálan.
Løgmaður varð tá spurdur, hvørt hann metti tað vera í lagi, at landsstýrismaðurin í fíggjarmálum í fyrsta umfari noktaði innlit, og í øðrum umfari útstrikaði sera stóran part av sáttmálanum millum Landsstýrið og Copenhagen Infrastructure Partners (CIP), áðrenn innlit varð latið í sáttmálan. Úrslitið varð, at almenna innlitið í fyrsta umfari fullkomiliga varð noktað, og í øðrum umfari gav stórtsæð onki veruligt innlit. Hetta tyktist ikki verða í samsvari við innlitslógina, og varð løgmaður tí spurdur um málið. Løgmaður tók tá undir við avgerð landsstýrismansins um ikki at veita fult innlit í CIP-sáttmálan.
Nú í 2014 hevur Løgtingins Umboðsmaður tikið støðu til kæru um manglandi innlit í sokallaða CIP-sáttmálan. Niðurstøðan er greið. Løgtingsins Umboðsmaður staðfestir m.a.:
“Eftir mínari meting eru óneyðuga nógv brot strikað úr sáttmálanum. Hesi brot innihalda ikki upplýsingar, sum kunnu skaða fíggjarligu áhugamálini hjá landinum. Eg haldi ikki, at Fíggjarmálaráðið í hesum sambandi hevur gjørt nakra ítøkiliga meting av vandanum fyri, hvussu innlit kann skaða fíggjarligu áhugamálini hjá landinum …
Eg dugi tí ikki at síggja, at framtíðar samráðingarstøðan hjá tí almenna á nakran hátt er í vanda av hesari orsøk …
Eg fari at heita á Fíggjarmálaráðið um at taka hetta málið upp til nýggja viðgerð …”.
Hóast greiðu niðurstøðuna hjá Løgtingsins Umboðsmanni, sendir Fíggjarmálaráðið nú niðurstøðuna hjá Løgtingsins Umboðsmanni – ikki til kunningar, men – til hoyringar hjá fleiri pørtum. Ítøkiliga verður niðurstøðan send til hoyringar hjá Løgmansskrivstovuni, privata felagnum Copenhagen Infrastructure Partners (CIP) í Danmark og danska professaranum, Karsten Revsbech.
Hetta má sigast at vera meira enn óvanligt.
Síðan er danski ráðgevin og professarin, Karsten Revsbech, komin við ráðgeving til Landsstýrið m.a. um, hvussu sleppast kann undan at fylgja niðurstøðuni hjá Løgtingsins Umboðsmanni.
Eftir standa løgtingsfólk og Føroya fólk við fleiri spurningum enn svarum.
Samstundis undirgrevur hetta í stóran mun álitið á landsins leiðslu og á landsins fyrisiting.
Fyri at fáa lýst málið verða hesir spurningar settir løgmanni, ið sambært Stýrisskipanarlógini §33, stk. 3, skal hava eftirlit við, at landsstýrisfólk umsita sítt øki á lógligan og fullgóðan hátt.
Á Løgtingi, 1. desember 2014
Kristina Háfoss
Løgtingskvinna fyri Tjóðveldi


text:
1660-1731
Daniel Defoe var enskur rithøvundur, serliga kendur frá bókini um Robinson Kruso í 1719.
Daniel Defoe var sera virkin politiskt; hann var við í uppreistri móti enska konginum James 2. og mátti liva í útlegd í trý ár fyri tað. Hann var eisini fongslaður fyri at skriva The shortest way with dissenters í 1702. Hann var av samtíð sínari hildin at vera ísakaldur blaðmaður.
Í 1724 skrivaði hann The great Law of Subordiantion Considered, sum var ein bók um, hvussu ein eigur at bera seg at móti tænastufólkum.
Bókin Robinson Kruso kom út á føroyskum á fyrsta sinni í 1914. Sverre Patursson týddi hana til føroyskt og Noregs Ungdomslag gav hana út.
Útgávur:
1990 Robinson Kruso
Ummæli/umrøða:
j.m.k.: Eitt sindur um bókina Robinson Crusoe. Barnablaðið nr. 8, august 1959
Turið Sigurðardóttir: Eftirmæli í Robinson Kruso
Poul S. Nybo: Imperialistur og rasistur og – kortini – humanistur. Dimmalætting 15. desember 1990.
Jenny Johannessen: Crusoe as we know him and love him


text:
Føroya Arbeiðsgevarafelag heitir á kommunurnar um sjálvbodnar at tálma útreiðsluvøksturin, so hann verður munandi lægri enn inntøkuvøksturin, sum vit síggja í hesum árum. Um kommunurnar ikki megna at gera hetta sjálvbodnar, mugu kommunuútreiðslurnar stýrast sentralt, sum ein partur av einari samlaðari stýring av almenna búskapinum. Føroya Arbeiðsgevarafelag er sostatt partvíst samt við Búskaparráðið, sum fleiri ferðir hevur mælt til eina samskipaða stýring av kommunalu útreiðslunum.
Nú fíggjarætlanirnar fyri komandi ár verða lagdar fram hevur tað alstóran týdning, at kommunurnar lurta eftir Búskaparráðnum, og eru við til at taka ábyrgd av samlaða føroyska búskapinum og ikki skunda undir upphitingina.
Onkrar av fíggjarætlanunum bera boð um, at sjálvt um inntøkuskatturin hjá kommununum er vaksin sera nógv, er ætlanin at brúka allan ella størsta partin av øktu inntøkunum til íløgur og rakstur. Hetta hóast vit vita, at inntøkuvøksturin, í stóran mun, er úrslit av konjunkturunum, og at tað skjótt kann fara at ganga hin vegin aftur.
30. august legði Búskaparráðið fram frágreiðing sína, har greið tilmæli eru um, at kommunur og land mugu samskipa sínar fíggjarætlanir og steðga konjunkturviðgangandi atburðinum. Búskaparligu hagtølini benda framvegis á, at vit eru í hákonjunkturi, so einki er broytt í so máta síðan august mánað. Arbeiðsloysið er sera lágt og arbeiðsvirknið sera høgt, harafturat er tilflyting.
Føroya Arbeiðsgevarafelag heldur, at tá stórur vøkstur er í skattainntøkunum, eiga kommunurnar at spara upp til verri tíðir, og/ella at leggja til rættis fyri ein skattalætta, sum er burðardyggur uppá longri sikt.
Tørvurin á tænastum, sum vit borgarar fáa frá landi og kommunum er ómettiligur, tí tær eru ókeypis at móttaka. Tó eru tær ikki ókeypis at framleiða, og tað er tí skattaborgarin, sum rindar í síðsta enda. Júst tí, at tænasturnar eru ókeypis, er hesin tørvur ikki altíð reellur. Fremsta uppgávan hjá lands- og kommunupolitikarum er at raðfesta millum tey átøk, sum skulu fremjast, við størstu virðing fyri skattapengunum hjá okkum.
Føroya Arbeiðsgevarafelag heldur ikki, at raðfestingarnar eru nóg neyvar og virðingin fyri skattapengunum nóg munagóð, tá lagt verður upp til at brúka øktar inntøkur uppá eini 8-9%, sum dømi eru um. Í staðin fyri at spara upp ella at lækka skattin hjá skattaborgaranum verður næstan hvør króna í øktum inntøkum brúkt.
Uttan at taka dagar ímillum, hvat skal raðfestast fremst, heldur Føroya Arbeiðsgevarafelag at kommunurnar eiga at halda aftur í hesum døgum. Halda aftur í rakstrarútreiðslunum eins væl og í íløgum.


text:
Føroyski Olivur Bech Andreasen hevði í kvøld valt sær sangin "My Way" hjá Frank Sinatra til bootcamp í X Factor. Tað var dómarin Remee ikki glaður fyri og bað hann heldur syngja onkran norðurlendskan sang.
Hóast eyka kjansin frá Remee, rakk tað tíverri ikki til at sleppa víðari til beinleiðis sendingarnar í X Factor, sum skulu byrja 23. februar.
Olivur Bech Andreasen framførdi annars sangin “The Gambler” hjá Kenny Rogers til Five Chair Challenge, sum var sera væl móttikin av bæði áhoyrarum og dómarum. At Olivur var so fjøltáttaður vísti seg tó at vera ein vansi heldur enn ein fyrimunur til endans.


text:
Ari av Rana
24.01.2018 - 10:04
Tíðindi > Streymoy - Tórshavn
Parturin av Tjarnargarði, sum er gamla Marinustøðin, tørvar stórar ábøtur. Bygningurin er upprunaliga frá 1960, men varð umbygdur og tikin í nýtslu sum røktarheim í 2004. Seinni kom eisini dagtilhald.Í løtuni eru 10 búpláss til borgarar við demenssjúku í Kristianslon og dagtilhald er í Tjarnarlon. Uppskotið er, at Tjarnarlon verður umbygd til 8 umlættingpláss, ætlað borgarum við demenssjúku, og at loftið verður útbygt við kvistum soleiðis, at har verða høli bæði fyri dagtilhaldinum og til venjingar hjá ergoterapeutum og fysioterapeutum, sum í dag mangla slíkar umstøður.Hugsanin við at gera ein demensdepil er, at borgarar við demenssjúku, sum verða knýttir til depilin, fáa tilboð, sum nøktar teirra tørvi á einum stað. Tað vil siga, at ein borgari kann fáa dagtilhald, kvøldtilhald, vikuskiftistilboð, umlætting, venjingar og búpláss á sama stað. Hetta er mett at vera ein fyrimunur fyri borgarar við demens, tí umhvørvið og starvsfólkini eru kend og tað skapar tryggleika fyri tann demesrakta.Hesin demensdepil hevur tann fyrimun, at tilboðið til tann demenssjúka kann skipast munandi meira fleksibult alt eftir sjúkugongdini, har byrjast kann við tilboði um dagtilhald fyri síðan at seta hetta saman við tilboði um umlætting styttri og longri, fyri síðan seinni at fáa fast búpláss alt í sama bygningi.Fakliga og rakstrarliga hevur hetta eisini fyrimunir. Tann demensrakti verður í kendum umhvørvi og starvsfólkini á deplinum kenna tann demensrakta, tað verður kontinuitetur í gongdini hjá borgaranum og harvið økist tryggleikin hjá tí demensrakta, sum hevur stóran týdning. Tey avvarðandi hava ikki sum í dag fleiri stovnar og starvsfólk at fyrihalda seg til, tí borgarin fer at fáa øll tilboð á sama stað.Tað er bráðfeingis tørvur á fleiri umlættingarplássum innan demens. Í mun til at byggja nýtt sjálvstøðugt, gevur henda loysnin rakstrarligar fyrimunir. Sjálvsagt krevur tað fleiri starvsfólk, tá 8 nýggj pláss verða gjørd, men í hesum føri ber til at samansjóða við verandi starvsfólkahóp á Kristianslon og dagtilhaldinum. Hetta ger, at økingin av starvsfólki verður minni enn um sjálvstøðug eind bleiv bygd.Í september í fjør samtykti býráðið at taka undir við verkætlanini og geva umsitingini heimild at gera ráðgevarasáttmála um prosjektering og útboð. Tann 17. januar samtykti býráðið at játta pening til prosjekteringsleiðslu, prosjektering, byggileiðslu og fakeftirlit.Málið kemur fyri á býráðsfundinum í annaðkvøld. Tá skal eisini bygginevnd veljast, skrivar Tórshavnar kommuna.


text:
Nýggjasti og seinasti filmurin frá sera vælumtóktu erotisku filmsrøðini 'Fifty Shades' hevur ikki havt tað lætt, síðan frumframsýningina 8. februar.
Ummælarin hjá danska Politiken gevur filminum eitt hjartað út av seks møguligum og kallar hann ein hermileik eftir sær sjálvum. Heldur ikki kenda amerikanska blaðið Rolling Stone er bergtikið:
- Pískar, ketur og vørtuklemmur eru einki afturímóti tí pínslu, sum ein fær av at skula sita gjøgnum henda film, sigur ummælarin og gevur filminum null stjørnur út av fýra.
Sí treylaran omanfyri


text:
Rulla páskaregg á Stige Ø
Rulla páskaregg...
Rulla páskaregg...
Rulla reyð, rulla blá, rulla hvít, rulla grá...
So verður aftur í ár farið at rullað páskaregg.
Tiltakið byrjar kl. 14.00, eins og undanfarin ár. Men í ár verður tiltakið hildið á Stige Ø, tætt við tey reyðu húsini.
Tey sum skulu rulla, hava sjálvi kókaði egg við heimanífrá, men tað verður møguligt at lita eggini á staðnum, Føroyingafelagið hevur litir.
Tiltakið er ókeypis, men møguligt verður at keypa grillaðar pylsur og drekkivørur.
Øll eru vælkomin at rulla páskaregg.


text:
Tíðindaskriv
30.11.2016 - 22:25
Tíðindi > Streymoy - Tórshavn
Fíggjarætlanin fyri Tórshavnar kommunu fyri 2017 varð samtykt við aðru viðgerð á býráðsfundi í kvøld. Niðurstøðan hjá fráfarandi samgongu á fundinum var, at komandi býráð kemur til skorin klæði og yvirtekur eina kommunu, sum fíggjarliga ongantíð hevur verið so væl fyri, eina kommunu í rúkandi vøkstri, sum eigur meira á bók enn hon skyldar.
Viðmerkingarnar til fíggjarætlanina eru soljóðandi:
Tá vit løgdu fram fíggjarætlanina fyri 2016 var lyftið, at vit fóru at styrkja vælferðina og lækka skattin. Vøkstur hevur eyðkent kommununa seinastu árini. Fólkavøksturin seinasta árið er omanfyri 2%, og hóast hetta hevur givið hægri inntøkur, so setir hetta eisini størri trýst á tænasturnar og útbyggingartørvin.
Samlaðu inntøkurnar eru 868 miljónir, raksturin er 704 miljónir og aðrar útreiðslur eru 22 miljónir, rentuútreiðslurnar eru 6 miljónir. Útreiðslur tilsamans eru 733 miljónir. Yvirskot áðrenn løgur er 135 miljónir. Avdráttirnir eru 18 miljónir. Løgur tilsamans er 245 miljónir, av hesum eru 160 miljónir løgur hjá Tórshavnar Havn.
Býráðssamgongan kann tí staðfesta, at hon heldur síni lyfti um skattalækking og uppraðfestingar á fleiri økjum. Vit lækka skattaprosentið niður á 19%, sum gevur borgarunum ein samlaðan skattalætta uppá 30 miljónir. Ein skattalætti uppá 30 miljónir ger lívið lættari og trivnaðin betri hjá mongum borgarum.
Uppraðfestingar og bleyt virði
Eldraøkið fær eina meirjáttan bæði til bygningsviðlíkahald og tænastur. 4 miljónir eyka verða settar av til tess at tryggja støðið og til umvælingar av eitt nú Lágargarði, Tjarnargarði og Ellisheiminum.
Heilsu- og umsorganartænastan fær í alt kr. 7,7 miljónir aftrat til at skipa nýggj tilboð og nýggjar tænastur í heimatænastuni eitt nú dagtilhald og venjingar, og harumframt verða røktarnormeringar á búdeildum hækkaðar, serliga kvøld- og náttarvaktirnar og til reingerð.
Eisini dagstovnaøkið verður uppraðfest. Játtanin til endurgjald fyri sjúkrafráveru fer at lætta um raksturin hjá flestu stovnum. Játtanin verður tí hækkað við einari miljón. Harumframt verða 2,8 miljónir játtaðar til at betra um starvsfólkanormeringina, so meira tíð verður til børnini og til fyrireikingartíð.
Umhvørvið
Býráðssamgongan ynskir eisini at uppraðfesta kloakkeringsøkið. Vit játta nú 4 miljónir aftrat til kloakkir, so samlaða játtanin nú er 15 miljónir.
Ein miljón aftrat verður játtað til umhvørvispolitikk. Her er talan um kanningar og átøk, umframt kunnandi tilfar, umlegging til umhvørvisvinarlig akfør hjá kommununi, nýggjar ruskskipanir, ruddingarátøk og skipan av royndarprosjektum í sambandi við grønar býarpartar.
Annað
Nýskapanarhúsið Hugskotið, sum hevur víst seg at vera eitt framúrskarandi átak, sum hevur lagt lunnar undir eitt spírandi umhvørvi fyri íverksetarar, fær hálva miljón aftrat, so góðu hugskotini framhaldandi fáa bestu sømdir at vaksa.
Lopfjølin, sum barnaverndartænastan, fólkaskúlarnir og Margarinfabrikkin samstarva um, fær 450 túsund til at halda fram í 2017. Hetta er eitt tilboð til børn og ung við ymsum sosialum avbjóðingum, sum hava trupult við at ganga í skúla, so at tey antin kunnu fara aftur í skúla ella at røkka eina 9. flokks próvtøku. Úrslitini higartil hava verið avbera góð, og eigur hetta at halda fram.
Kunningarstovan fær hálva miljón aftrat. Ætlanin er at betra um tænastuna við at hava longri opið og í 2017 er ætlanin at byrja at talgilda tænastur til borgarar og ferðafólk, sum Tórshavnar kommuna hevur at bjóða. Tað vil siga, at tað skal bera til hjá kundum heimanífrá at bóka og gjalda fyri eina tænastu.
Løgur
Herfyri undirskrivaðu Samferðslumálaráðið og Tórshavnar kommuna avtalu um innkomuvegin. Landið hevur sett av 27 miljónir krónur til arbeiðið, og býráðssamgongan setir 4 miljónir av aftrat til innkomuvegin.
Ein hálv miljón er játtað til Klubb 188 í Hoyvík, Úthangið í Kollafirði og til Klubb 160, sum er nýtt tilboð til tannáringar á Argjum. Nakrar smærri játtanir eru til ítrótt og ítróttaranlegg. Játtaðar eru tvær miljónir til kirkjugarðin við Velbastaðvegin, tvær miljónir til gamla Velbastaðvegin og 1,6 miljónir til vegagerð á Velbastað.
Áhugafelagið sum skipar fyri ólavsøkukappróðrinum fær 300 túsund, og dupulthøllin á Hálsi og høllin á Argjahamri verða gjørdar lidnar. Lestraríbúðirnar í Kommunuskúlanum, sum nú eitur Finsen, verða gjørdar lidnar. Eldraíbúðirnar eru eisini settar á dagsskránna.
Játtanin til Skúlan á Fløtum er 42,075 miljónir í 2017. Harumframt verða 28 miljónir fluttar við eykajáttan frá Musikkskúlanum til Skúlan á Fløtum, hesin peningur verður tøkur í 2016. Tær 28 miljónirnar, sum verða fluttar frá Musikkskúlanum til Skúlan á Fløtum, koma innaftur á Musikkskúlan, tá ársroknskapurin 2016 verður lokaður og møguligar meirinntøkur staðfestar.
Sostatt verða um 70 miljónir tøkar til verkætlanina Skúlin á Fløtum í 2017.
Arbeiðið við verkætlanini gongur væl, sáttmáli um partalag er klárur at undirskriva, og ætlandi fer grót- og spreingiarbeiðið í gongd nú í desember. Endaligi partalagssáttmálin verður klárur at undirskriva í fyrru helvt av 2017.
Okkara fremsta mál er at varðveita og menna eina virkna kommunu, tí tað eru virknir borgarar og eitt virkið vinnulív, sum skapa eina góða kommunu við trivnaði og fjøltáttaðum tilboðum.
Heðin Mortensen, borgarstjóri
Tróndur Sigurdsson, býráðslimur
Elin Lindenskov, býráðslimur
Helena Dam á Neystabø, býráðslimur
Bjørghild Djurhuus, býráðslimur
Sigrun Mohr, býráðslimur
Halla Samuelsen, býráðslimur
Annfinn Brekkstein, býráðslimur
Sjúrður Olsen, býráðslimur


text:
Bilfígging
At keypa bil er ein lutfalsliga stór íløga. Umframt prísin á sjálvum bilinum, skalt tú eisini hava útreiðslur til trygging, veggjald, brennievni, viðlíkahald og tílíkt í huga. Tá vit ráðgeva tær um billán, hyggja vit saman at tínum fíggjarviðurskiftum og gera eina meting av, hvussu nógvan pening tú kanst læna, og hvussu tú skalt rinda lánið aftur.
Rentan á billáninum er skiftandi. Afturgjaldstíðin er í mesta lagi 7 ár fyri nýggjar bilar, og tá tú keypir brúktan bil, verður hon ásett eftir aldrinum á bilinum.
Bíligari bilfígging við Nordik360
Tá tú savnar tíni fíggjarviðurskifti hjá okkum og gerst Nordik360-kundi, fært tú lagaligari rentur og nógvar ókeypis tænastur. Les meira um møguleikarnar við Nordik360.
Brúktir bilar
Vit bjóða tær lagaliga fígging til keyp av brúktum bili, har rentan verður ásett eftir aldrinum á bilinum.
Ein brúktur bilur kann vera rætta loysnin, um tú ynskir ein bíligari bil. Ein brúktur bilur missir vanliga ikki virði eins skjótt og ein nýggjur bilur, og tryggingin er eisini bíligari. Harafturímóti er ilt at siga, hvussu nógvar útreiðslur kunnu væntast til viðlíkahald og umvælingar av einum brúktum bili.
Kostnaðurin á bilfígging er nógv annað enn bara rentan
3,45% kann t.d. væl vera bíligari enn 2,95%. Í BankNordik hava vit munandi lægri gjøld enn aðrir veitarar av bilfígging. Á henda hátt kunnu 3,45% saktans vera bíligari enn 2,95%. Tí loysir tað seg altíð at tosa við okkum, tá tú skalt keypa bil.


text:
Hóskvøldið 12. apríl klokkan 19 skipar Árhusnevndin í MFS fyri fyrilestri í Áarstovu við fyrrverandi stjóranum í Føroya Banka og núverandi formanninum í Búskaparáðnum, Jørn Astrup Hansen. Jørn Astrup Hansen fer at hugleiða um menningina í føroyskum búskaparpolitikki – vinnupolitikki – frá 1975. Hugleiðingin liggur til grunds fyri greinini í tíðarritinum Samfundsøkonomien (apríl 2007): Færøerne – fra planøkonomi til markedsøkonomi. Astrup fer at siga frá persónligu royndunum sum bankastjóri í Føroyum í tíðarskeiðinum 1993-2005. Astrup kemur at nema við samanspælið millum vinnulívið og politikarnar, eins og hann fer at nerta við samanspælið – ella vantandi samspæl – millum politikararnar og ta fakligu servitanina.
Øll eru vælkomin til tiltakið. Tiltakið byrjar stundisliga klokkan 19, og vera fólk tí biðin, um at møta í góðari tíð.
Limir í MFS hava ókeypis atgongd til tiltakið.
Fyri ikki-limir í MFS er kostnaðurin 30 krónir.
Århusnevndin í MFS


text:
Tróndur í Gøtu (uml. 945-1035) var sonur Torbjørn Gøtuskeggja og Gudruna og yngri bróður Tollak. Hann búði á høvuðsetrinum hjá Gøtuskeggjaættini í Gøtu í Eyturoy, var ríkur fríbóndi og umboðaði ikki útlendskt vald. Eingin kona verður nevnd í FS, men tað verður nevnt, at hann eigur eina dóttur. Hann legði alt Føroyaland undir seg og allar ognirnar hjá Havgrími og Bresti og Beini, tá ið teir vóru falnir. Hann ráddi einsamallur í oyggjunum, meðan Sigmundur var í Noregi.
Um útsjóndina verður sagt, at hann var stórur maður av vakstrarlagi, reyðhærdur og reyðskeggjaður, frøknutur í andlitinum og grefligur í ásjón (VUH:5).
Lyndiseyðkenni hansara verða í beinleiðis lýsing søgd at vera: dapur í huga, skjóttonktur og gløggur, svikafullur í øllum brøgdum, ódællur (óreinur) og ilskur við smámenn, blímæltur við yvirmenn, men hugsaði altíð um svik (VUH:5).
Hann fostraði og skúlaði høvdingaevnini upp á høvuðsetrinum í Gøtu.
Tróndur verður óbeinleiðis lýstur ígjøgnum alla søgugongdina. Hann er tann persónurin, ið er við frá byrjan til endan. Hansara atburður váttar beinleiðis lýsingina av honum. Hann er strategur, taktikari, hevur altíð hugsað longri enn hini, hevur altíð duldar ætlanir, tilrættaleggur altíð og vinnur tí á mótstøðumonnum og fær sín vilja.


text:
Magnus Gunnarsson 19.06.2017 (09:45)
Toyota Yaris 2017
Hóast nýggi Toyota Yaris ikki er so nógv broyttur at síggja til, er talan um ein dagførdan bil sum er bæði tryggari og økonomiskari enn forgangarin.
Nýtt design, betri koyrieginleikar, motorar ið koyra longri upp á liturin og ein umfatandi trygdarpakki sum standard, eru bert nakrar av nýggjheitunum við nýggja Toyota Yaris, ið fæst sum bensin, diesel ella hybrid.
Sum standard er Yaris nú Toyota Safety Sense, ið er ein kombinatión av aktivari trygdartøkni, sum minkar um vandan fyri at bilurin verður íblandaður ferðsluóhapp og vanlukkur, eins og skipanin økir um trygdina hjá øllum í ferðsluni.
Skipanin heldur t.d. frástøðu til bilin framman fyri og bremsar sjálv um tað er neyðugt, eins og hon rættar bilin upp aftur, um hann fer av kós. Eisini ansar skipanin eftir fótgangarunum í ferðsluni.
Ein nýggjheit er t.d. 1.5-litra bensinmotorurin við 111 hk og koyrir 22 km/l við blandaðari koyring.
Framman er designið nakað broytt, men aftan er ein størri designbroyting við t.d størri baklyktum í nýggjum Toyota stíli. Nýggi Yaris kann síggjast og roynast hjá Reyni Service.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Helli
Hellini eru nógvastaðni íkomin av vatni, sum hevur seyrað niður úr erva og loyst kálkgrýtið. Tey eru fleiri túsund ára gomul. Tey ganga inn í fjøllini ella niður í undirgrundina. Eisini fram við sjóvarmálanum eru helli, og eru tey íkomin av brimi. Í Føroyum eru mong tílík helli, og í summum eru kópalátur. Helli kunnu eisini vera í jøklum og í storknaða gosgrýtinum uttan um eldgos.
Í flestum hellum er bæði myrkt og slavið. Summi helli eru ikki hægri, enn at fólk fær staðið. Onnur, sum til dømis stóru hellisskipanirnar í Pyrineafjøllum, ganga nógvar km. inn í fjøllini. Í Lascaux í Fraklandi eru tey 1,5 km. undir jørð. Har eru funnin veiðiamboð og hellismyndir, sum forsøgulig fólk fyri einum 20 000 árum síðan hava gjørt [1]. Sumstaðni í t.d. Ásia og Afrika búgva fólk enn á okkara døgum í hellum [2].
Stórur hellisskipanir eru, har ið undirlendið er kálkgrýti. Vatn er seyrað ígjøgnum kálkgrýtið í nógv túsund ár. Í regni er natúrlig sýra, og hon loysir kálkgrýtið. Smáar poknur eru so við og við vorðnar stórar holur. Soleiðis eru eisini áir, ið renna undir heilum, komnar í. Vatnið hevur so skarvað av fjallinum. At granska helli er starvið. Neyðugt er við útgerð at kunna lesa seg niður í slavnar og myrkar gongir. Umráðandi er at vera væl ílatin, at vera í hjálmi við lykt og at hava góða og nógva línu. At granska helli er hættisligt, fer brádliga at regna, kann flóta yvir, ella omanlop kann byrgja fyri, so at ikki slepst úr hellinum aftur.


text:
Orð: Petur William Háberg
Lag: Jens Guttesen
Inn í høgu himmalhøll profeturin Esaias sá,
har sum Harrin HARRIN sjálvur dýrdarhásæti sat á.
Búni Hans alt templið fylti. – Rópti tá serafa-lið:
”Heilagi Herskara Harri! – Dýrd Hans fylli heimin við!”
Ævinleiki Veldisfaðir leit íkring og mælti so:
”Hvør er fúsur til at bera heimsins tjóðum vári boð?
Er her nakar, eg kann senda – hvør vil fram nú bjóða seg?”
Piprandi Esaias svarar: ”Eg skal fara – send Tú meg!”
Sama spurning Harrin setur enn í dag til mangan mann.
Longsilsfult Hans eygu leita – hvør vil fara fyri Hann?
Tú, sum kallaðan teg kennir, minst, at væl tað loysir seg
Harrans kalli eyðmjúkt svara: ”Eg skal fara – send Tú meg!”


text:
Jan Müller
25.04.2018 - 17:04
Tíðindi/Greining. Saman við einum av heimsins oljurisum, Shell, fór oljufelagið Siccar Point Energy í gjár undir at bora ein sera týdningarmiklan brunn skamt frá føroyska markinum. Verður boringin væleydnað, sum nógv bendir á, fer brunnurin at vera lykilin til eina útbygging av Cambo oljuleiðini, ið er tann oljukeldan á bretska landgrunninum, sum liggur næst Føroyum. Og fyri Føroyar kann hesin brunnurin og eftirfylgjandi útbygging gerast duraopnarin til nýggja oljuleiting á føroyska landgrunninum.
West Hercules ger um seg
Í gjár sett gamli kenningurin West Hercules borin í bretsku undirgrundina einans 6,5 kilometrar frá føroyska markinum. Føroyingar minnast júst henda boripallin fram um allar aðrar, sum hava borað við Føroyar, tí eftir at hava borað á Súlan-Stelkur leiðini í 2014, kastaði hann akker á Skálafjørðinum fyri har at verða umvældur í nærum ein mánað.
Nú er West Hercules aftur at síggja í grannalagnum. Eftir at hava borað brunnar eystan fyri Kanada og í Barentshavinum er hann nú aftur í okkara nærumhvørvi. Talan er um eina boring, sum er nærri føroyska markinum enn flestu aðrir brunnar, ið eru boraðir vestan fyri Hetland seinastu 45 árini. Oljuleitingin vestan fyri Hetland byrjaði í 1972.
Fleiri olju- og gasskeldur eru funnar hesi árini, ein teirra er Cambo, sum liggur tætt við føroyska markið. Hon varð funnin í 2004. Herfyri keypti oljufelagið Siccar Point Energy upp allar ognirnar hjá eysturríkska oljufelagnum OMV vestan fyri Hetland, teirra millum Cambo-kelduna. Felagið, sum verður fíggjað av stórum privatum íløgugrunnum, hevur gjørt økið millum Hetland og Føroyar til sítt kjarnuøki, og tess strategi er bæði at gera íløgur í leiting og útbygging av olju- og gasskeldum í økinum, sum vit eisini vanliga kenna undir heitinum Atlantsmótið (Atlantic Margin).
Tættasta oljuútbygging við Føroyar
Meðan onnur feløg hava drálað við at fara undir eina útbygging, so hevur Siccar Point tikið avgerðina í egnar hendur og gjørt av at fara undir at útbyggja Cambo til framleiðslu. Hetta verður sostatt tann oljuframleiðandi keldan í bretskum øki, sum liggur tættast við føroyska markið. Men fyrst skal avmarkingarbrunnurin, sum hol nú er sett á, borast. Sum Oljan.fo skilur tað frá keldum hjá Siccar Point, so eru útlitini til at fáa ein væleydnaðan brunn sera góð. Ætlanin er eisini at testa brunnin.
Mett verður at Cambo keldan goymir í minsta lagi 300 mió. tunnur av olju. Helst eru goymslurnar í undirgrundini tó væl størri. Brunnurin, sum West Hercules er farin undir at bora, er ein sokallaður avmarkingarbrunnur (appraisal), sum er seinasta stigið, áðrenn sjálv útbyggingin fer í gongd. Bretskir myndugleikar hava longu givið grønt ljós til eina útbygging. Fyri teir hevur tað alstóran týdning, at feløg sum Siccar Point gera íløgur í nýtt virksemi vestan fyri Hetland.
Shell kann fáa týðandi leiklut
Siccar Point er ikki einsmalt um menningina av Cambo. Herfyri keypti eitt av heimsins størstu oljufeløgum, Shell, seg inn í Cambo. Harvið eru líkindini fyri at byggja út vornar nógvar ferðir betri, tí Shell kemur við bæði pengum og tøkniligari vitan og royndum.
Ætlanin er eisini at bora enn ein brunn í grannalagnum tíðliga í næsta ár. Talan er um Blackrock oljuleiðina, sum liggur miðskeiðis millum Cambo og stóru oljukelduna Rosebank fyri norðan, einans 4 kilometrar frá føroyska markinum. Avgerðin um at útbyggja Rosebank, sum goymir meira enn 400 mió. tunnur av olju, verður endaliga tikin í 2019, men longu nú viðger fyristøðufelagið Chevron tilboð frá skipasmiðjum um at byggja eitt stórt framleiðsluskip. Siccar Point er eisini við í hesi verkætlanini.
Siccar Point hevur eisini nógvar aðrar ætlanir á Atlantsmótinum. Tað hevur fleiri loyvi fram við føroyska markinum. Og eftir at boringin á Cambo verður liðug um 2-3 mánaðir, verður West Hercules fluttur longur norður til gassleiðirnar har. Har skal hann bora eina leitibrunn á Lyon leitimiðinum, sum eftir ætlan fer at vera kjarnin í eini stórari nýggjari gassútbygging eystan fyri markið, eisini nevnt Northern Gas Area, og sum fevnir um longu funnar gasskeldur so sum Bunnehaven, Tobermory og Gragganmore.
Nevnast kann eisini, at longur syðri nærhendis sonevnda Gullhornið, har fyrstu brunnarnir vórðu boraðir á føroyska landgrunninum í 2001, eigur Siccar Point eisini oljukeldurnar Tornado og Suilven og fara vit suður um markið móti Rockall leiðunum, so er tað aftur Siccar Point, sum hevur tey mest áhugaverdu loyvini eitt nú Benbecular gassleiðina, har Shell fyri mongum árum síðani fann gass. Nú er henda leiðin, sum er útjaðaraøki (frontier) aftur mett at vera áhugaverd.
Geva nýggjar vónir fyri føroyska økinum
Hóast úrslitið av 4. útbjóðing á føroyska landgrunninum kundi verið betri, so er eingin orsøk til at fella í fátt. At oljuleiting og oljuútbyggingar nærkast Føroyum í hvørjum er ein týðandi ábending um, at olja og gass helst eisini eru at finna okkara megin markið. Oljan.fo skilur eisini, at hjá oljufelagnum Siccar Point Energy hyggja tey eisini við stórum áhuga eftir føroyska økinum, sum liggur tætt við Cambo og Rosebank. Ein heppin gongd her kann skjótt gerast ein brúgvabyggjari og lopfjøl yvir um mark og inn á føroyska landgrunnin. Og nú føroyskir myndugleikar eftir øllum at døma fara at hyggja aftur eftir treytunum fyri at fáa leitiloyvi í føroyskum øki og helst endurskoða hesar, tá er greitt, at fleiri hurðar fara at verða latnar upp inn á føroyskt øki.


text:
Russiska sólscenugrafiin hjá tvíburðasystrunum, Anastasiu og Mariu Tolmachevij, sum 9 ára gamlar vunnu barnagrandprix í 2006, var hin sjónvarpssterkasta úr skipasmiðjuhølunum hjá B&W í gjárkvøldið. Men í melodiforløbi var San Marino hin tradisjonellasta, sum við Valentinu Monetta leggur seg lættast og tættast aftur at bakkataloginum, og tí kanska fer at enda ovarlaga á avrikslistanum.
Men heilt uttan fyri nummar, ja ein ordeligur dark horse from the high plains, var Háland við einum lágmæltum, men vælstemtum kovboysangi av niðurlendsku preriuni. Mín persónligi favorittur eru Ilse DeLange og Waylon (sic!), ið kalla seg Common Linnets við Calm after the Storm. Ein sangur, ið sum hin einasti fer at liggja leingi á, ikki bara the common linnets, men eisini á altjóða tónleikapallinum, tí hann ríður egnar akustiskar harmonileiðir á ævigu heiðini, har sólin aldri setur. Í hvussu er ikki hjá einum stílfullum reiðmanni, sum kallar seg Waylon og býr í einum góðum sangi. Mina atkvøðu!
At hava scenu- og skíggjatekki er fremsti eginleiki, tá tú ert við í Grand Prix Kappingini, sum hon altíð hevur verið kallað á okkara leiðum, hóast navnið er Eurovision. Hægsta faktor í somáta hevur eysturríkska, Conchita Wurst, alias Tom Neuwirth, sum ikki bara spælir sær við frásøgusnildi av drag- og vampslagnum, men eisini teim kynsligu, tí hann ella hon spælir ein órakaður transpersónur í náttklubbakjóla, millum svenska Thomas di Leva og okkara allra Jesusfigur. Tað ræður um at finna ein egnan og sjáldsaman gimmick, sum riggar í sjónvarpi, tí nógv hyggja, og við Per Zachariassen við knøttarnar, er framleiðslan tryggjað, um ikonografiska søgan er hin sjónvarpsrætta á heimsins besta vinnarapalli. Sigst eisini, at hetta er ársins sjov hjá LGBT'arum, sum á øllum marknaðarføringsøkjum eru fremstu trendsettarar, við einum heilt serligum eygað fyri livsins ofta fjaldu men tó ikki minni tekkiligu estetisku dimensjónum. Serliga tá tær raka heilt í mark. Tað er at grípa tað besta í degnum, nú heimsins besti vinnarapallur er tøkur. Tað ger Conchita Wurst!
Mest sjáldsami og politiskt sterkasti evropasangur, ja hin einasti sum í søguni kann kallast eitt politiskt statement, er í ár úr Ungarn, haðani András Kállay-Saunders syngur Running, ið er um ein vinmann, ið var kynsliga misnýttur sum smádrongur. Um orðini yvirhøvur fara at hoyrast í øllum stásinum, so eru tey ikki hoyrd fyrr í einum EBU-almannamiðili, ið samstundis vendur sær til alt Evropa.
Av Norðurlondum hevur Sanna Nielsen besta møguleika at vinna. Hon er 29 og hevur sungið alment síðani hon var 11, og eri í dag millum fremstu poppnøvn í Svøríki, and she's got the look, fyri at sitera Roxette.
Tað er evropeiska samskipanin av almannamiðlum, European Broadcasting Union, sum við høvuðssæti í Geneve skipar fyri árliga sjónvarpstiltakinum. Føroyar eru ikki limir í EBU og fara aldri at hava ráð til tað, segði Útvarpsstjórin, Niels Juel, tá eg interviewaði hann um hetta fyri 35 árum síðani á Bryggjubakka. Men tað er at njóta dýrabæru løtuna, sum enn kemur ókeypis til okkara. Serliga tí, at einki er sum glitch, sum í ár frá Makedónia, haðani Tijana Dapcevic syngur Til Himmals, uppskrýdd sum Grace Jones á nýggjársballi í fýrsunum. Hvør kann standa fyri tí? Haldi, eg fari í lýsingabransjuna!
(Pressumyndir)


text:
Malan Johansen er útbúgvin cand merc. Haruframt hevur Malan eina MBs í leiðslu frá Robert Gordon Univerisity og eisini diplomprógv í journalistikki. Umframt at vera stjóri fyri bankan er Malan eisini ráðsforkvinna fyri Váðaráðið og stýrisforkvinna fyri Arbeiðsmarknaðareftirlønargrunnin, bæði sambært lóg.
Jens Erik Magnussen er bankaútbúgvin umframat at hann hevur merkonmoútbúgving. Eisini hevur hann fleiri diplomskeið í fígging, íløgum og leiðslu.
Ábyrgdarøki: Íløgurøkt og skuldarrøkt.
Helen Højgaard Jacobsen er bankaútbúgvin umframt at hon hevur tikið HD 2. part í roknskapi.
Ábyrgdarøki: Roknskapinum, eftirlit við íløgum, gjaldførisrøkt við meira.
Kári Petersen er útbúgvin cand. polit og harumframt hevur Kári eina MBA frá City University í London.
Ábyrgarøki: Strategi fyri íløgurøktina og skuldina. Harafturat greiningaruppgávur.
Jonhard Eliasen er útbúgving cand. oecon.
Ábyrgdarøki: Greining og hagtøl viðvíkjandi almenna geiranum og fíggjargeiranum.
Ester Hansen er útbúgvin cand. polit
Ábyrgdarøki: Greiningaruppgávur og frágreiðingar.


text: Í dag hava vit havt tiltakið "Opin skúli" í skúlanum. Hetta hevur verið eitt tiltak, sum hevur verið í mai mánaði seinastu trý árini í sambandi við, at skeiðini í handverk og list eru av. Í dag vórðu handaligu avrikini hjá næmingunum víst fram, køksholdið bakaði vafflur og hevði onkrar smakkiroyndir, tónleikaholdini framførdu tónleik, og 4. flokkur dansaði tveir dansir. Haraftur var framsýning av ymiskum, sum var gjørt í sambandi við umhvørvisvikuna, sum hevur verið hesa vikuna. Tiltakið endaði við, at farið varð upp á gólv.


text:
Floksformenn hittast
Ríkisfelagsskapur -
Bárður S. Nielsen og Lars Løkke Rasmussen hava skift orð um politisk mál av felags áhuga
- Sambandsflokkurin og Vinstri eru á felags kós, tá ið talan er um Ríkisfelagsskapin. Okkara millum er full semja um at styrkja felagsskapin og at menna samstarvið til gagns fyri øll trý londini í felagsskapinum.
Hetta sigur Bárður S. Nielsen, formaður í Sambandsflokkinum, ið hevur hitt formannin í Vinstra, Lars Løkke Rasmussen, ið sum kunnugt eisini er forsætisráðharri Danmarkar.
Floksformenninir báðir hava sera gott samband og á fundi í Forsætismálaráðnum skiftu teir m.a. orð um týðandi, aktuel politisk mál av felags áhuga.
- Meðan summi í politiska landslagnum bert síggja forðingar, hava flokkar okkara í staðin fokus á møguleikar fyri samstarvi og felags úrslitum, sum Ríkisfelagsskapurin gevur okkara londum. Hetta er leiðin, sum gevur øllum føroyingum enn fleiri møguleikar, sigur Bárður S. Nielsen, formaður í Sambandsflokkinum.
RN


text:
Stjórnarskipanaruppskotið minnir um kleprut Candyfloss
7. desember 2017
Hvussu nýggja stjórnarskipanaruppskotið skal virka í mun til Grundlógina, vita vit ikki, hóast uppskotið skal til fólkaatkvøðu komandi vár ella nær?
Rok í Tinginum
Mitt í øllum rokanum í Løgtinginum um fiskivinnunýskipanina, liggur eitt annað uppaftur týdningarmiklari mál hjá sitandi samgongu og bíðar.
Tað er uppskotið um eina nýggja stjórnarskipan. Loysingarppskotið er sett uppá stand by, meðan fiskivinnunýskipanin verður tanlað og gjøgnumheglað av okkara fólkavaldu í Tinginum.
Men tak ikki feil. Samgongan hevur ikki gloymt uppskotið um nýggju stjórnarskipanina, hvat hon so enn merkir, annað enn loysing frá Danmark. Og vit kunnu vænta, at málið verður eitt hitt fyrsta, ið tikið verður fram í Løgtinginum, so skjótt jólini eru farin afturum og vit skriva 2018.
Í nógv, nógv ár, ja, longu undan 00´unum, sótu ser-útvald loysingarfólk (fleiri teirra lesandi í Danmark) í sínari frítíð og styttu sær stundir við at gera ein leist, sum skuldi liggja sum grundarlag til eina nýggja stjórnarskipan, tá loysingarfólk einaferð komu í landsstýrið.
Men hvussu er og ikki, Tjóðveldi hevði uppskotið um nýggja stjórnarskipan undir arminum á veg út í Tinganes, tá verandi politiska samgonga við Javnaðarflokkin og Tjóðveldi varð skipað.
Tað bera kaos
Undir verandi samgongu, sum er ein samanflættan av Javnaðarflokkinum, Tjóðveldi og Framsókn, merkja vit ferilin av tí, sum okkum stendur í boði, tá fólkaatkvøða í vár verður um nýggju stjórnarskipanina: Nevnliga tað bera kaos.
Vit uttanfyri standandi kenna ikki smálutirnar í hesi stjórnarskipan, sum fólk skulu atkvøða um einaferð í vár - um samgongan heldur so leingi. At gera eina nýggja fólksins lóg, krevur eina fólksliga tilgongd við upplýsing, innliti og breiðari undirtøku og festi í fólkinum - henda fólksliga tilgongdin vantar og er eitt tekin um vánaligt politiskt handverk í einum so týðandi máli.
Tað, sum er komið fram alment, er ógvuliga ullint og minnir ikki sørt um ein ljósareyðan, yvirsøtan og kleprutan Candyfloss. I hvussu er, er tað tann myndin, ið málað er á vegginum, skulu vit taka tað fyri fult, sum Tjóðveldi almannakunngjørdi, tá hetta landsstýrið kom til valdið.
Í stuttum kann sigast, at tað er fullkomuliga óneyðugt at hava eina fólkaatkvøðu um eina nýggja loysingar-stjórnarskipan, eftirsum vit eru so heppin í Ríkisfelagsskapi við Danmark at hava eina fantastiska væl orðaða og vælvirkandi Grundlóg frá 1849.
Beate L. Samuelsen
Føroya Væl
RN
Aftur


text:
Út við dupultmandatum
28. september 2016
Tað er ikki í lagi, at løgtingslimir í hópatali stilla upp til komandi kommunuval og harvið undirgrava okkara politisku skipan. Bara veljarin kann loysa trupulleikan
Antin býráð /bygdaráð ella løgtingið - ikki bæði
Føroya Løgting minnir í dag alt meira um eitt stað, har Føroya størsta bygdaráð heldur til og virkar. Politiska arbeiðið í Løgtinginum er tí ein vavgreytur av landspolitikki og lokalpolitikki.
Tað sær út til, at løgtingslimir hava lítlar og ongar ambitiónir ella visiónir fyri Føroya land, men eru bara upptiknir av at føra lokalpolitikk fyri tað økið teir koma frá.
Løgtingsarbeiðið hevur eftir øllum at døma so lítið upp á seg eftir hondini, at løgtingslimir eru farnir at keða seg, tí teir ikki fáa tíðina at ganga. Eitt tekin um, at so kann vera, er vantandi virksemi við løgtingsfundum. Hetta má m.a. verða orsøkin til, at ein hópur av løgtingslimun stilla upp á bý-og bygdaráðslistum í hesum døgum, umframt politisk valdsgirnd.
Vandi á ferð
Um vit taka Kommunusamskipan Føroya (KSF), sum umboðar allar kommunur í Føroyum. Hvør er formaður har - í løtuni er tað borgarstjórin í Havn (kundi eisini veri annar persónur úr aðrari kommunu).
KSF samráðist við landið, men samstundis situr formaðurin í KSF í løtuni í landsins stjórn, og er borgarstjóri fyri størstu kommununa. Nú situr hann og samráðist við seg sjálvan - sum 17. tingmaður í samgonguni og borgarstjóri í høvuðsstaðarkommununi. Men hann skal eisini umboða allar kommunur í Føroyum líka væl.
Her hoppar ketan av.
Tá talan er um býráðspolitikk og landspolitikk, hvør umboðar hvønn, hvar og hvørji áhugamál skal formaðurin í KSF umboða?
Og ikki minst, hvussu strekkir tíðin til, soleiðis at ein ábyrgdarfult og á fullgóðan hátt kann røkja fleiri politisk størv.
Heilhjartaður arbeiðsinnsatsur
Um eg verði valdur í Tórshavnar býráð, so ætli eg mær framhaldandi at fara heilhjartaður til verka at loysa politisku arbeiðsuppgávurnar í kommununi, eins og eg havi gjørt higartil – heilur og ikki hálvur við fleiri politiskum kasjettum á høvdinum.
Eg havi sum býráðspolitikari í Tórshavnar Kommunu víst ein politiskan eldhuga og samstarvsvilja fyri at fremja mál og skapa úrslit, sum kunnu tæna okkara borgarum, t.e. børn, ung, vaksin og eldri, umframt at skapa hóskandi vinnukarmar.
Tað er bara veljarin, sum kann gera nakað við teir trupulleikar, sum eg her havi víst á.
Tað ræður um at velja rætt 8. november.
Annfinn Brekkstein
valevni Sambandsfloksins til býráðsvalið í Tórshavnar kommunu
RN
Back


text:
Deep Horizon kostar BP 1,7 mia. dollarar eyka
BP er nú til reiðar at rinda 1,7 mia. dollarar fyri at sleppa undan síðstu løgfrøðiligu krøvunum eftir Deepwater Horizon vanlukkuna í 2010, sum er størsta oljuvanlukkan í søguni. Vanlukkan, ið kravdi 11 mannalív og hevði við sær eitt útlát av 4,9 mió. tunnum av ráolju, hevur higartil kostað BP meira enn 60 mia. dollarar.
BP sigur í eini fráboðan, at upphæddin upp á 1,7 mia. dollarar skal dekka írestandi fíggjarliga tapið og onnur krøv í sambandi við semjuna, sum - undir eftirliti av rættinum - skal avgreiða alt millumverandi eftir vanlukkuna.
Deepwater Horizon vanlukkan hevur longu kostað BP meira enn 60 mia. dollarar og verður skírd sum størsta oljuútlátið í heimssøguni. Ovurhonds stóru nøgdirnar av olju, sum luku út, dálkaðu kilometrar langar strendur í m.a. Louisiana og elvdu til umfatandi skaðar á havumhvørvið, fiskiskap og ferðafólkavinnuna í umráðnum.
So seint sum í 2013 vórðu framvegis meira enn tveytúsund tons av oljurestum á strondunum í Louisiana burtubeind, meðan delfinur framvegis doyðu í stórum tali.
BP gekk í 2015 við til at rinda eina metstóra bót upp á 18,7 mia. dollarar fyri at hava høvuðsábyrgdina fyri vanlukkuni.
Harumframt hevur BP goldið meira enn 40 mia. dollarar í øðrum útreiðslum í sambandi við vanlukkuna, men roynir altso nú at sleppa undan teimum síðstu rættarmálunum.
Kelda: Bloomberg/maritimedanmark.dk


text:
Hví manipulerar KVF fjøldina?
Hví brúkar KVF skeiv tøl, tá teir eiga røttu tølini? Hví misbrúkar KVF tølini hjá FF?
Í kjaksendingini, sum vanliga er aftaná dagur og viku, í gjár, fingu vit upplýst eina rúgvu av skeivum tølum. Havandi í huga, at eg sendi KVF eina talvu við røttu upplýsingunum mánadagin, so er tað óskiljandi, at slíkt kann henda. Tað er beinleiðis villeiðing.
Tosa var um yvirnormalt yvirskot sum var stórt. Hetta turkaðu tit av uppá Búskaparráðið. Sjálvt um tit hava fingið at vita at útrokningin hjá Búskaparráðnum er beinleiðis skeivt. Tit áttu tí at vita, at tað tit serverðau føroya fólki ikki var rætt! Tí átti tað at verði klipt út úr sendingini.
Sendingin legði fyri við at tosa um virði. Eitt milliarda virði. Á skerminum sóu vit at samlað inntøka í fiskivinnuni var 3.062 milliónir meðan samlaðu inntøkur landskassans vóru 4.857 mió. Ikki eitt orð um at inntøkan hjá einari fyritøku, Bakkafrost var 3.202 mió.
Heldur einki um at Pelagiski flotin, sum er tann einasti sum tjenar pengar, seldi fyri 1.360 mió. í 2015 og nakað meira í 2016.
Restin av flotanum, sum selur uml. 50% av totalinum, sum klárar seg út av lagið vánaligt bleiv als ikki nevndur. Um ikki annað, so fyri at fáa fólk at skilja, at tað ikki er umsetningurin sum bestemmar hvussu stórt avlopið er.
Síðan fingu vit upplýst um Ogn Føroya Fólks og at fólkið eigur. Víst bleiv til at lógin sigur og at Nýskipanarálitið sigur tað sama. Tað er ikki rætt. Nýskipanarálitið brúkar væl av plássi at greiða frá at einki eitur Ogn Føroya Fólks og at hugtakið hoyrir ikki hoyma í lógini. At brúka útsøgnina hjá Búskaparfrøðingi sum juridiska dokumentatión fyri hesum er langt úti.
Síðan fingu vit at vita um yvirnormalan vinning. Frágreiðingin um hendan var út av lagið vánalig. Tað kann verða ónormalur vinningur. Men tað kann eisini verða undirskot. Flestu skip á Føroyagrunninum hava undirskot og tey hava als onga tilfeingisrentu. T.d. kostaði sildin góðar 2 ferðir so nógv seinasta ár sum í ár. T.v.s. at í ár hevur onkur sum hevur keypt Sild kr. 100.000 í undirskoti pr. túr. Tilfeingisrenta er nevniliga ein undarlig og sera variabul stødd.
Síðan fingu umboð fyri Landsbankan og Búskaparráðið loyvi at seta fram ódokumentraðar pástandir.
Pástaði bleiv at avlop var 30-35% og skip kundu afturgjaldast uppá 3 ár. Í 2015 var avlop + avskrivingar 33 mió. pr. miðal skip. Tað tekur tá uml. 8-10 ár at gjalda eitt skip aftur, og tá er null til rentu av eginkapitali.
Eisini fingu vit uttan dokumentatión upplýst, at teir tjena uppímóti 1-2 mió. í Hýru. Tað var nevnt sum dokumentatión fyri at ein resourse renta er har. Tað talið er skeivt. Og tað veit KVF. KVF veit, at eingin miðalinntøka er nær námind 1 millión.
Eisini sóu vit eina útrokning, sum segði, at um hóskandi løn er sett til 800.000 Her var heldur einki skil í. Eingin alarmur. Um røttu tølini vóru brúkt, so bleiv úrslitið negativt fyri allar bólkar. Eingin, heldur ikki manningarnar á nótaskipum tjentu 800.000 í miðal í 2015.
Tølini fyri tilfeingisrentu vóru eisini skeiv. Í rokniarkinum hjá Fiskimálaráðnum sæst hvat feilurin er.
Síðan fingu vit at vita um daglønir. Tað átti at verið umrokna til tímaløn. So kundi ein hóskandi samanlíkna tímalønina hjá einum Miðnámsskúlalærara.
Dagløn er eftir uppgerð hjá Føroya Fiskimannafelag. Hetta er úrrokna pr. mannskapspart. Sum upplestur fingu vit upplýst at ávísir skipabólkar hava dupulta manning.
Men einki um útrokningarháttin.
Ein út av lagið vánalig sending. Rein manipulatión úr enda í annan. Tað ber ikki til at upplýsa slíkt, tá KVF veit av at hesi tøl eru skeiv. At Búskaparráðið og Landsbankin ikki vita hvussu stór tilfeingisrentan er, er ikki nøkur umbering. Tølini er skeiv tí skeivar fortreytir eru lagdar inn í excel arkið. At brúka fortreytir sum KVF veit eru skeivar er, hóast tey fáa Búskaparráðið og Landsbankan at siga tað, er manipulatión móti betri vitan.
Hvussu skal skilið verða, tá tey sum trúgva manipulatiónum í KVF stuðla ætlaðu broytingum, meðan tey sum vita eitt sindur um røttu tølini eru ímóti? Um broytingar verða samtyktar, hvat verður so úrslitið?
Eivind Jacobsen
Strendur
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Orð: K.L. Reichelt
Týtt: Johs. Mortensen / Johs. Andr. Næss
1. Tíns ríkis søk, mín Jesus, skal
mær vera dýrdin kær.
Tøkk, at tú komst við meg á tal
og gavst mær kall frá tær.
Ov vesalan eg kenni meg
til her at stríða fyri teg;
men tú, sum gavst mær vinarnavn
og eymliga meg tókst í favn,
mær megi ber
at fara tína ferð!
2. Gev mær títt eyma kærleikssinn,
ið særdum ugga ber!
Leið meg í pínslu tína inn,
meg styrk, meg fúsan ger!
Meg síggja lat við tínum brá
hvørt fólk, tú lív og mark lætst fá,
og tola heimsins neyðarstand,
fast lítandi at tær, Guðs lamb,
til deyðans dag
í treystum, tolnum lag!
3. Tá veit eg, eygað einaferð
fær dýrdarsjón at sjá;
tá lívsins dagur endar her,
er endi neyðum á;
Guðs ríki stendur sólarskrýtt,
Krists kirkjulið sum brúður prýtt,
úr hvørji ætt tað komið er.
Hvør glaður sigurskrúnu ber
og syngur hátt:
Guð eigur allan mátt!


text:
Kiran Jóanesarson
15.05.2018 - 21:55
Fiskur > Tíðindi > Føroyar
Trolbáturin Karen, sum varð seldur til Hvalvíkar fyri tíð síðan er nú aftur seldur.
Trolbáturin er bygdur í Íslandi í 2002, og fekk upprunarliga heimstað í Haraldsundi.
Seinni varð skipið keypt til Vágs, men varð seinni selt til Hvalvíkar, har tað hevur havt heimstað og navnið Karen seinastu tíðina.
Í dag skifti trolbáturin aftur navn og heimstað. Hesaferð er báturin, sum hoyrir til bólk 4A, skrásettur í Klaksvík, og við uppruna navninum Dýrindal.
Norðlýsið skrivaði herfyri, at tað vóru teir fimm Ísak Petersen, Tummas Anthoniusen, Símun Grúkaskarð, Leon Petersen og Erling Petersen, sum hava keypt Karen, og skrásett bátin í Klaksvík.
Seinastu tíðina hava trolbátarnir fingið nógvan tosk á landleiðini norðanfyri, og tað er ivaleyst ein orsøk til at hesir fimm hava sligið seg saman og keypt trolbátin.


text:
Advokatyrki
Hjúnaskilnaður
Hjúnaskilnaður/separatión
Áðrenn hjúnaskilnaður fæst verður oftast byrja við separatión.
Aftaná separatión í ½ ár kann fáast hjúnaskilnaður, um semja er um hetta. Annars má bíðast 1 ár.
Í samband við separatión/hjúnaskilnað skal avgerast:
- Um semja er um at søkja skilnað/separatión
- Hvussu skal vera við foreldramyndugleikanum á børnunum
- Skal hesin framhaldandi vera felags, ella
- Skal annar hava henda og hin ein samverurætt í staðin
- Skal annar av hjúnafeløgunum rinda uppihaldspening til hin (ofta nevnt konupeningur)
Tá hesi viðurskifti eru avgreidd, kann separatión fáast í lag.
Myndugleikarnir sum veita separatión eru:
- Ríkisumboðið, http://www.stm.dk/_a_1742.html
Flestu separatiónir verða endaliga viðgjørdar og fingnar hjá Ríkisumboðnum. Treytin er tó her, at semja er fingin um treytirnar nevndar omanfyri sum pkt. 1-3.
- Føroya Rættur
Er ósemja um okkurt av punktunum 1-3, so má málið leggjast sum rættarmál fyri Føroya Rætt
Tá separatiónin er fingin skulu ogn og skuld býtast. Neyðugt er ikki at fara undir hetta fyrren separatión og foreldramyndugleiki er fingin í rættlag.
Avtala um býtið av ogn og skuld - býtisavtala
Skrivlig avtala sær gerast um hvussu býtið verður búgv, hvør fær hvat.
Reglurnar um býti av búnum eru torskiltar. Mælt verður avgjørt til at partarnir fáa sær serkøna hjálp frá advokati.
Ofta snýr seg um stór virðir, sum skulu býtast, og sera týdningarmikið er at gera sær greitt, hvat ein hevur rætt til, áðrenn avtala verður gjørd um býti.


text:
- Tíðindi, mentan og ítróttur
Veiðigjaldið seinkað
Tað sigur Bjørt Samuelsen, forkvinna í Vinnunevndini, sum hevur sett veiðigjaldið á skrá fyri næsta fundin í nevndini, sum verður hósdagin í næstu viku.
Uppskotið um veiðigjaldið hevur verið leingi í Vinnunevndini. Nevndin bað um longda freist at viðgera uppskotið, men tann freistin var úti 16. februar. Enn hevur nevndin ikki biðið um longda freist frá formansskapinum, sigur Bjørt Samuelsen.
Kommunurnar missa milliónir
Eftir uppskotinum missa kommunurnar 8 milliónir krónur í inntøkum, tá veiðigjaldið er samtykt.
Kommunurnar hava gjørt vart við seg, tí tær halda tað ikki vera rætt, at landið samtykkir broytingar, sum hava við sær, at kommunurnar missa stórar upphæddir í inntøkunum.
Málið um pengarnar, sum skulu halda kommunurnar skaðaleysar av uppskotinum til veiðigjald, er ein av spurningunum, sum ikki enn er loystur, men hann verður umrøddur, sigur Bjørt Samuelsen.
Og semja er heldur ikki um, um verandi uppskot skal vera grundarlag fyri veiðigjaldinum. Tí verður eisini arbeitt við, og Bjørt Samuelsen sigur, at eftir øllum at døma verður uppskotið broytt, so veiðigjaldið ikki fer at krevja so nógv frá vinnuni, sum uppskotið leggur upp til.
Hetta eru alt viðurskifti, sum arbeitt verður við, og tí tekur tað eitt sindur av tíð afturat, áðrenn klárt verður at leggja álit fyri løgtingið, sigur Bjørt Samuelsen.
Sí eisini


text:
Agnar Frederiksen
16.01.2018 - 21:46
Ítróttur > Ítróttur > Hondbóltur
Nú er greitt hvussu bólkur I í millumumfarinum í Kroatia sær út. Eftir úrslitini í dag eru Ísland og Eysturríki úti, meðan Svøríki stendur eftir sum heilt stóri vinnarin. Sviar kundu koma víðari við ongum stigi, men endaðu við at koma víðari við 4 stigum, av tí at Ísland tapti fyri Serbia. Frakland kemur eisini víðari við 4 stigum.
Trý lið úr hvørjum bólki eru víðari. Liðini fáa stig við sær, alt eftir hvussu nógv stig eru vunnin ímóti hinum liðunum í bólkinum, ið eisini koma víðari. Til dømis hava Svøriki og Kroatia bæði 4 stig í bólki A, men Svøríki vann á Kroatia, og eisini á Serbia, ið kom víðari. Kroatia vann eisini á Serbia, og so kom hin sigurin ímóti Íslandi, ið er úti. Tey stigini "fella so burtur" til millumumfarið.
Bólkur A
Svøríki 4
Kroatia 4
Serbia 2
Ísland 2
Svøríki fær 4 stig við sær víðari, Kroatia 2 og Serbia einki
Bólkur B:
Frakland 6
Norra 4
Hvítarussland 2
Eysturríki 0
Frakland fær 4 stig víðari, Norra 2 og Hvítarussland einki
Hesi seks liðini, sum eru komin víðari úr bólkunum A og B fara í bólk I í
millumumfarinum. Har spæla liðini í bólki A ímóti liðunum í bólki B. Byrjanarstøðan
í bólkinum er hendan:
Frakland 4
Svøríki 4
Kroatia 2
Norra 2
Serbia 0
Hvítarussland
Hósdagin(18/1) eru hesir báðir dystirnir á skránni:
Serbia – Norra
Kroatia – Hvítarussland
Leygardagin(20/1) skulu vinnararnir í bólkunum so hittast. Lagt er upp til
brak millum Frakland og Svøríki. Leygardagin verður eisini ein dystur, ið kann
gerast sera avgerðandi,tá koratisku vertirnir bresta saman við Norra.
Í morgin verður so greitt, hvussu hin bólkurin í millumumfarinum fer at síggja út.


text:
Í gjár skipaði Hvistan fyri sjeynda og næstseinasta umfari í Betri Vetrarkappingini. Umleið 40 luttakarar vóru við. Líkindini at renna vóru bara heilt góð, hóast fyriskiparar og luttakarar fingu eitt lítlan hvøkk nakrar tímar áðrenn byrjan. Tað hevði kavað nokkso fitt tiðliga um morgunin og lá kavi á allari rutuni, men tá rennast skuldi hevði sólin gjørt sít til at ongin kavi var á sjálvari rutuni, meðan runnið bleiv.
Vinnarar í opnu bólkunum blivu ávikavist Eirikur Hansen úr Bragdinum og Margreth Augustinussen úr Hvistuni. Øll úrslitini síggjast niðanfyri og myndir, sum Kamilla G. Sørensen tók, eru at finna her: Betri VK-7 í Vági 2018
Úrslit Betri VK-7 í Vági 3. mars 2018 kl. 11.00
Seinasta umfar í Betri Vetrarkappingini verður í Runavík leygardagin 17. mars, tá Roysnið verður vertur fyri Várkappingini og FM í 10 km.


text:
Erla í Brekkustovu lívfrøðingur sigur, at tað kann vera vandamikið fyri føroysku náttúruna at innflyta blómur og gras til Føroyar. Tað kann eitt nú hava umhvørvisligar avleiðingar um flagtekjan til Glasir verður innflutt, eins og tað er líkt til.
– Við vespunum tosar tú um, at tú flutti tær inn við grasinum til fótbóltsvøllir, sigur Erla í Brekkustovu, ið er adjunktur í lívfrøði. Hon heldur ikki tað er ábyrgdarfult, tá ið landið flytur stórar nøgdir av flagtekju inn í landið til at brúka á Glasi, eins og løgtingið samtykti eykajáttan til fyri kortum.
– Tað er heilt vist, tá ið tú innflytur tílíkar nøgdir av grasi til Føroya, at tað kemur okkurt nýtt slag við tá eisini, sigur Erla í Brekkustovu, ið tó vísir á, at tað ikki er altíð, at tílíkt kann vaksa í Føroyum, og so doyr tað, ímeðan í øðrum førum tekur tað yvirhond.
Landsverk fekk ikki váttað við vissu, um Sedrumgrasið, ið skal nýtast í sambandi við flagtekjuna á Glasi, er føroyskt ella útlenskt, men eftir øllum at døma er talan um gras, ið má innflytast. Erla í Brekkustovu sigur, at hon hevur roynt at kanna málið, og hon heldur Sedrumgrasið allarhelst er útlendskt, og tað kann vera vandamikið at innflyta gras.
– Tað kann vera ymiskur ringormur í grasinum, ið er ringur fyri seyð, hund ella kanska menniskju. Tað ber ikki til at vita og als ikki til at hava tamarhald á, hvat kann koma við tí, vit innflyta, sigur Erla í Brekkustovu. Hon sigur, at tað saktans kunnu vera ymiskir sníkar í grasi og blómum, ið verður innflutt.
Erla í Brekkustovu sigur eisini, at tað tykist, sum onki eftirlit er við innflutningi av mold og urtum í Føroyum sum heild. Hon vísir á, at onnur lond ansa væl eftir, at til dømis blómur ikki verða innfluttar, ímeðan tað virkar púra frítt í Føroyum.
– Eg havi eisini júst hoyrt um, at nú verða skipaðar ferðir til útlond at keypa urtapottar gjørdar, sigur Erla, ið heldur tað verða púra burturvið, at onki verður gjørt fyri at tálma tílíkum innflutningi, júst tí vit onki tamarhald hava á, hvat kann koma við urtunum.


text:
Vilborg Dáviðsdóttir er íslendskur rithøvundur, fødd í þingeyri við Dýrafjørð 3. september 1965.
Hon hevur í mong ár starvast sum journalistur.
Hon gav fyrstu bók sína Við urðarbrunn út í 1993.
Bøkurnar Við urðarbrunn og Nornadómur, sum lýsa lívið hjá einari gentu í víkingatíð, hava fingið nógva viðurkenning og verða eisini brúktar í søguundirvísing fyri at lýsa víkingatíð fyri børnum.
Vilbor Dáviðsdóttir býr nú í Edenborg.
Útgávur:
2003 Við urðarbrunn
2004 Nornadómur
Umrøða:
Silja Aðalsteinsdóttir: Korku saga þórólfsdóttur í Tímarit Máls og menningar. 56. árg., 3 tbl. 1995. s. 123-127.
Heiður:
1994 Viðurkenning IBBY fyri Við urðarbrunn
1995 Barnabókavirðisløn íslendska undirvísingarmálaráðið fyri Nornadóm
Heimasíða:


text:
1847-1912
Bram Stoker var írskur rithøvundur, sum er serliga kendur fyri skaldsøguna Dracula.
Hann var føddur í Clontarf í Írlandi og var sum smádrongur ógvuliga sjúkur, ein sjúka sum gjørdi, at hann ikki fekk gingið. Sjúka og hjálparloysi er at finna aftur í mongum av tí, hann hevur skrivað. At sova í allar ævir og at reisa upp frá deyðum eru týðandi evni í søguni um Dracula, og tað hevði stóran týdning fyri hann, av tí at hann var seingjarliggjandi ein stóran part av sínum barndómi.
Bram Stoker gjørdist tó frískur, hann fór í skúla, las seinni søgu, bókmentir og alisfrøði á Trinity College. Hann fór seinni at starvast sum journalistur og ummældi sjónleikir í blaðnum The Evening Mail.
Bram Stoker flutti seinni til London, har hann gjørdist leiðari á Lyceum Theatre.
Hugskotið til bókina um Dracula fekk hann, tá hann hitti ungarska professaran Arminius Vanbéry, sum segði honum frá søgnini um rumenska fúrstan Vlad Tepes ella Dracula, sum vit betur kenna hann. Bram Stoker fór undir at skriva skaldsøguna, og hon kom út í 1897. Hon er síðan fleiri ferðir gjørd til film, teir seinastu hava Herzog, Coppola og Brooks staðið fyri.
Útgáva:
2014 Dracula


text:
Myndir frá gallaveitsluni hjá 07 Vestur
Myndir29-10-2017 - 21:56 - Jóanis Albert Nielsen
Í gjár var gallaveitsla hjá 07 Vestur, og eisini var hátíðarhildi at felagið nú er 10 ár, og fyrstu fer kláraði at halda sær uppi í EFFO-deildini.
Nógv fólk blivu heiðraði.
Hjá EFFO-liðnum var Dann Fróðason valdur til ársins stjørnuskot, málverjin Ivan Stojkovic var valdur til ársins leikara, og Søren B. Nielsen fekk heiðurin ársins toppskjútti.
Eisini leikarar í 2. og 3. deild blivu heiðrarir.
Teitur Olsen var valdur til ársins spælarar hjá 2. deild, meðan Hørður Johansen fekk flest mál.
Í 3. deild fingu 3 spælarar líka nógv mál, teir vóru Sigtór Petersen, Teitur Andersson og Ragnar Kholighey.
150 dystir: Tór-ingar Akselsen og Tórstein Mýlingsting fingu viðurkenning fyri at hava leikt yvir 150 dystir fyri besta liðið hjá felagnum.
200 dystir: Holgar Durhuus fekk viðurkenning fyri at hava leikt yvir 200 dystir.
Ársins viðurkenning fingu Sigtór A. Petersen, David C. Petersen og Mass Anthoniussen.
Myndir Fróði Heri Poulsen


text:
Allan til Íslands: Takkar fyri tíðina í felagnum
03. Mai 2018
Í gjár varð kunngjørt, at ársins høgri vongur, okkara Allan Norðberg, fer at royna seg sum hondbóltsleikari í Íslandi. Allan skal spæla við KA (Knattspyrjufélag Akureyrar), sum nýliga er flutt upp í bestu deildina. Allan og KA, har vestmenningurin Áki Egilsnes eisini spælir, hava skrivað undir ein tvey ára sáttmála ...
les meir
Hesi eru røsk at veita eina hjálpandi hond
25. Apr 2018
Fyri at hava eitt sunt og væl rikið ítróttarfelag, er tað av stórum týdningi, at vit lyfta í felag. Vit eru sera takksom fyri, at vit í okkara felagi hava nógvar eldsálir, sum seta tíð av at røkja alskyns uppgávur.
les meir
Vælkomin Mark
03. Apr 2018
Vit eru í dag fegin um at kunngera, at vit hava gjørt avtalu við Mark D. Dahl fyri næsta kappingarár. Umframt at vera høvuðsvenjari hjá Hvonn-liði okkara og vera ungdómsvenjari, kemur Mark eisini at verja málið á okkara FTZ-liði...
les meir
Lutaseðlarnir drignir
27. Mar 2018
Notarius publicus, borgarstjórin í Sjóvar Kommunu, hevur í kvøld drigið hesar vinnarar av lutaseðlunum hjá StÍF: ...
les meir
Vit eru føroyameistarar!
27. Mar 2018
Høllin í Vestmanna var leygardagin 24. mars karmur um seinasta leikdag í kappingini hjá gentum 12. Meistarastríðið var millum okkara gentur og genturnar hjá H71. Undan dystunum ...
les meir
Eydnuhjól og vørutombula 2. mars
15. Feb 2018
Fríggjakvøldið 2. mars klokkan 19.30 skipar StÍF fyri vørutombula og eydnuhjóli í bygdahúsinum á Strondum.
les meir
Steypafinalan hjá G12
13. Feb 2018
Steypafinalan hjá G12Okkara G12 a lið fer nú saman við venjarunum undir tær seinastu fyrireikingarnar undan steypafinaluni sunnudagin. Dysturin byrjar kl. 14.10 og mótstøðuliðið er...
les meir
Gongutúrur, døgurði og hondbóltsdystir
14. Nov 2017
Gongutúrur, døgurði og hondbóltsdystirÍ sambandi við at tað eru 10 ár síðani, at Strandavegurin opnaði, fara vit gongutúr frá Sjógv á Strondum til Ítróttarhøllina á...
les meir